Pax Romana: Zaman Kegemilangan Empayar Rom

Selepas berdekad-dekad diselubungi pe.ra.ng saudara, pembu.nu.han dan perebutan kuasa dalam kalangan pemimpin Rom, Republik Rom akhirnya tumbang menyembah bumi pada akhir abad pertama Masihi. Ia kemudiannya membawa kepada pembentukan sistem monarki Rom menerusi pertabalan maharaja pertamanya, Augustus. Di bawah Augustuslah, Rom menikmati keamanan dan kemakmuran selama lebih 200 tahun yang dikenali sebagai Pax Romana.

Di sebalik namanya mencerminkan keamanan kepada Rom, itu tidak bermakna Pax Romana bebas daripada pertumpahan da.ra.h. Bukan sekali maharaja-maharaja seperti Caligula, Nero dan Tiberius bertindak za.li.m terhadap musuh-musuh mereka termasuk ahli keluarga mereka sendiri. Malah, Rom tidak teragak-agak mengha.pu.skan pemberontakan penduduk setempat di wilayah seperti Judea dan Britannia.

Atas sebab itulah, seorang pemimpin Caledonia bernama Calgacus menggelar perbuatan Rom sebagai membawa kemu.sn.ahan di sesebuah kawasan sebelum menggelarnya sebagai keamanan. Tetapi bagi orang Rom, Pax Romana merupakan era emas untuk kesenian, teknologi dan kesusasteraan. Era ini juga merupakan saksi keluasan empayar bertambah sebanyak dua kali ganda dari Britannia hingga Afrika Utara.

Selepas berjaya menewaskan ramai musuh termasuk kelompok individu bertanggungjawab membu.n.uh Julius Caesar, Augustus sedar kedudukannya dalam ba.ha.ya jika tidak membuat perubahan drastik. Sejak Gaius Marius memperkenalkan sistem pengambilan ten.te.ra sebagai tindak balas terhadap puak Cimbri berpuluh tahun sebelumnya, ia mendorong ramai komander membina legion yang setia kepada mereka sahaja.

Tidak mahu pisang berbuah dua kali, Augustus mengarahkan semua upah yang diterima ten.te.ra Rom ialah dari perbendaharaan kerajaan dan bukan lagi pihak persendirian. Dengan keputusan tersebut, ia membolehkan semua ten.te.ra Rom menumpahkan taat setia mereka kepada maharaja. Dari situ, mereka dihantar ke mana-mana kawasan sempadan bagi mempertahankan empayar yang dibina.

Bagi Profesor Edward J. Watts, penulis buku The Eternal Decline and Fall of Rome: The History of a Dangerous Idea, langkah tersebut menunjukkan kebijaksanaan baginda mengendalikan polisi keten.te.raan Rom. Ini kerana dengan mengelak daripada terlibat dalam kempen pepe.ra.ngan yang memakan masa, ia dapat menjimatkan perbelanjaan kerajaan dan mengukuhkan populariti baginda dalam kalangan rakyat.

Augustus turut mengintegrasikan wilayah-wilayah jajahan baru Rom dengan memberi kuasa pentadbiran kepada pemerintah tempatan di peringkat wilayah. Sebagai tukaran kepada pengiktirafan kedudukan mereka, mereka menerima kehadiran ten.te.ra Rom dan membenarkan perlaksanaan cukai. Begitupun, para pemerintah tempatan diingatkan agar tidak mengamalkan budaya dan agama yang bertentangan dengan undang-undang Rom.

Para pemerintah ini turut memberi sokongan kepada Augustus selepas baginda melaksanakan pelbagai reformasi politik. Ini termasuk menubuhkan perkhidmatan awam tetap di mana kuasa beralih daripada golongan bangsawan kepada golongan birokrat. Ini sekaligus mencipta mekanisme kerajaan untuk menyiasat dan menghukum mana-mana pegawai kerajaan termasuk gabenor wilayah jika wujud elemen penyalahgunaan kuasa dan rasuah.

Dengan kuasa kini di tangan maharaja dan bukan lagi di tangan pihak Senat, ia menjamin kestabilan politik Rom. Dan ini membenarkan kegiatan pinjaman wang dan perdagangan jarak jauh rancak dilaksanakan. Perdagangan maritim berkembang maju terima kasih kepada pengha.p.usan aktiviti la.n.un oleh ten.te.ra laut Rom.

Ini membenarkan mereka berlayar sejauh rantau Timur Jauh termasuk China dan India serta memasarkan produk mereka seperti gelas dan permaidani. Semua ini tidak akan terjadi tanpa perlaksanaan pelbagai projek infrastruktur besar seperti jalan-jalan, jambatan dan akueduk.

Semasa era Augustus sahaja, baginda meluluskan pembinaan 50,000 km jalan-jalan untuk memudahkan pergerakan ten.te.ra dan aktiviti perdagangan. Manakala pada era Trajan, baginda mengarahkan jambatan-jambatan dan pelabuhan-pelabuhan dibina bagi merancakkan lagi aktiviti perdagangan. Tambah Watts, ini menunjukkan para maharaja semasa Pax Romana melihat tugas merancakkan kegiatan ekonomi wilayah-wilayah sebagai sebahagian daripada tanggungjawab pemerintahan mereka.

Era Augustus turut menjadi permulaan kepada maharaja menjadi penaung kepada golongan sasterawan dan karyawan. Pada era inilah, pelbagai karya sastera klasik Rom dihasilkan seperti sajak epik Virgil, Aeneid dan Roman Odes yang dihasilkan Horace.

Di peringkat wilayah, golongan elit tempatan digalakkan untuk mencontohi budaya Rom dalam pelbagai segi seperti gaya rambut, pakaian dan kesusasteraan. Ini dapat dilihat di sebelah barat empayar yang tidak mempunyai kebudayaan kota yang tinggi dalam kalangan populasi mereka. Golongan elit ini juga turut digalakkan memohon kerakyatan Rom dan memohon kedudukan sebagai senator.

Penyebaran budaya Rom tidak terhenti setakat di situ saja. Di setiap kawasan yang pernah dijajah Rom, ada saja pelbagai tinggalan monumen seperti rumah mandi awam, amfiteater dan forum. Kebanyakan monumen ini menonjol kerana ia mempunyai gerbang dan kubah yang menjadi simbol kekuasaan diraja Rom. Dan ia takkan terjadi tanpa resepi konkrit mereka terdiri daripada pasir gunung berapi, kapur bergred tinggi dan batu kecil/serpihan batu-bata.

Konkrit membenarkan maharaja-maharaja Rom membentuk semula kota seperti Rome, London dan Beirut dari kota sederhana kepada kota yang menjadi tumpuan ramai. Semasa era Pax Romana, pelbagai monumen dibina atas arahan mereka seperti Pantheon dan Colosseum.

Malah, pada era Augustus, baginda meluluskan pembinaan lebih 12 buah kuil, sebuah dewan Senat baru, dewan-dewan orang ramai dan menambah keluasan Forum Rom. Sebelum baginda menghembuskan nafas terakhir, Augustus sempat bertitah, “Aku menjumpai Rom penuh dengan batu-bata. Aku tinggalkan kamu dengan Rom penuh dengan batu marmar.”

Pax Romana berakhir dengan kemangkatan Marcus Aurelius pada 192 Masihi di mana sebelum baginda mangkat, menamakan puteranya Commodus sebagai pengganti. Begitupun, baginda tidak secekap Aurelius dan hanya tahu bersuka-ria. Akibatnya, Commodus dibu.n.uh lalu ia mencetuskan pe.ra.ng saudara dan era ketidakstabilan yang menjadi punca kejatuhan Empayar Rom pada abad kelima Masihi.

RUJUKAN:

Klein, Christopher. (2021). How Ancient Rome Thrived During Pax Romana. History.


Bajirao I – Panglima India Yang Tak Terkalahkan

Bajirao I dilahirkan pada tanggal 18 Ogos 1700 Masehi. Pada usia dua puluh tahun, beliau berkhidmat sebagai Peshwa (Perdana Menteri) kepada raja Maratha yang bernama Chhatrapati Shahu bermula pada tanggal 27 April 1720 sehingga 18 April 1740. Bajirao I turut dikenali sebagai Thorale Bajirao dan Bajirao Ballal.

Selain memainkan peranan sebagai perdana menteri, beliau juga merupakan panglima unggul Empayar Maratha yang bertanggungjawab meluaskan wilayah empayar, khususnya di sempadan utara. Dalam kalangan sembilan orang Peshwa dari keluarga Bhat, Bajirao I dianggap sebagai yang paling berpengaruh antara semua. Sepanjang kariernya yang berlangsung selama 20 tahun, beliau tidak pernah kalah walau dalam satu pertempuran.

KEHIDUPAN PERIBADI BAJIRAO I

Kehidupan peribadinya cukup dramatic. Isteri pertama beliau bernama Kashibai dan melalui perkahwinan tersebut, mereka berdua dikurniakan tiga orang anak lelaki, iaitu Balaji Baji Rao (turut dikenali sebagai Nana Saheb), Raghunath Rao, dan Janardan Rao yang meninggal dunia pada usia muda. Sebagai makluman, Nana Saheb merupakan putera Bajirao yang menggantikannya sebagai Peshwa pada tahun 1740, sejurus selepas kem4-tiannya.

Isteri kedua beliau pula bernama Mastani dan Bajirao sangat mengasihi isteri mudanya itu. Mastani merupakan puteri kepada raja Chhatrasal (1649-1731). Sebagai bukti kecintaannya kepada Mastani, Bajirao membina sebuah istana di Pune. Istana tersebut dinamakan sebagai Mastani Mahal. Replika istana ini boleh disaksikan di Muzium Raja Dinkar Kelkar, Pune, di mana antara tarikan replika tersebut adalah ia turut merangkumi sebahagian runtuhan istana asal.

Walaupun perasaan kasih Bajirao terhadap isteri keduanya itu sangat mendalam, ia tidak menerima restu daripada masyarakat Hindu-Brahmin pada waktu itu. Hal ini kerana ibunda Mastani adalah seorang Muslimah, justeru membangkitan krisis dalam keluarga Bhat. Ibu kepada Bajirao, iaitu Radhabai, dan saudaranya, Chimnaji Appa, enggan menerima Mastani sebagai ahli keluarga mereka. Bahkan, Chimnaji Appa telah beberapa kali cuba untuk membvnv-hnya. Namun, kesemua cubaannya itu digagalkan oleh Chhatrapati Shahu.

Pada tahun 1734, Bajirao dan Mastani dikurniakan seorang putera. Nama sebenar putera itu ialah Krishna Rao. Namun sewaktu Bajirao mahu menjadikannya sebagai seorang Brahmin, pendeta-pendeta Hindu enggan mengadakan upacara upanayana atau upacara penamaan Hindu buat putera tersebut disebabkan ibunya, Mastani, berketurunan Muslim.

Oleh kerana itu, Krishna Rao dibesarkan sebagai seorang Muslim dan dikurniakan nama Shamsher Bahadur. Pada usia enam tahun, Kashibai mengasuh dan membesarkan anak itu seperti anak kandungnya sendiri. Setelah meningkat dewasa, Shamsher Bahadur dikurniakan sebahagian wilayah pemerintahan ayahnya di Kalpi dan Banda untuk ditadbir.

Pada tahun 1761, Pertempuran Panipat Ketiga berlaku. Dalam pertempuran tersebut, Shamsher Bahadur yang ketika itu berusia sekitar 27 tahun membarisi pasukan tentera Bajirao namun malangnya, beliau terkorban. Anaknya yang bernama Ali Bahadur kemudian mentadbir wilayah milik Bajirao di Bundelkhand dan seterusnya, bertanggungjawab menubuhkan negara Banda.

KEM4-TIAN MENYUSULI KEM4-TIAN

Semasa melakukan tinjauan ke atas tanah-tanah feudal miliknya (atau disebut sebagai jagir) pada tahun 1740, Bajirao meninggal dunia akibat dis3-rang demam panas atau strok secara tiba-tiba. Ketika itu, beliau berhasrat mahu berangkat ke Delhi bersama 100,000 orang tentera dan sempat berkhemah di kawasan berhampiran Indore, daerah Khargon.

Namun, hajatnya tidak kesampaian dan abu beliau ditaburkan di Sungai Narmada, Raverkhedi, tepat pada tanggal 28 April tahun sama. Bagi memperingati ketokohan beliau, sebuah chhatri (astaka berbentuk kubah) dibina di situ. Beberapa tempoh kemudian, astaka tersebut dikelilingi oleh sebuah dharamshala (sebuah kompleks perteduhan yang mempunyai konotasi keagamaan) dan dilengkapkan dengan dua buah kuil, satu untuk Shiva dan satu lagi untuk Rama.

Sambil itu bagi Mastani pula, khabar kem4-tian suaminya sampai ke pengetahuannya bersama sapaan ajal. Beliau menghembuskan nafas terakhirnya di kawasan berhampiran Pune, di Kampung Pabal. Punca kem4-tiannya tidak dapat dipastikan.

Sebahagian sejarahwan berpendapat beliau meninggal dunia akibat terkejut, sambil yang lain pula meyakini bahawa beliau membv-nuh diri dalam upacara sati (satu istiadat di zaman silam, di mana isteri akan membv-nuh diri bagi menyusuli kem4-tian suami). Mastani disemadikan di Pabal, dengan kuburnya dikenali sebagai mazaar-Mastani atau Samadhi.

MEMPERINGATI PAHLAWAN P3-RANG INDIA YANG TIDAK PERNAH KALAH

Sebagaimana yang disebutkan sebelum ini, Bajirao tidak pernah tewas sepanjang menjawat kedudukan sebagai perdana menteri dan panglima tentera. Dalam banyak-banyak kempen ketenteraan yang disertainya, antara yang paling unggul adalah kempen memerangi Nizam, Malwa, Bundelkhand, Gujarat, dan Siddi.

Bajirao masyhur dengan kepantasan taktikalnya. Beliau gemar memanfaatkan kelajuan pasukan kavalri dan melancarkan s3-rangan penuh ke atas musuh. Atas sebab itu, beliau ada kalanya dipanggil sebagai panglima kavalri.

Kemenangannya di Palkhed adalah salah satu contoh keefisienan mobiliti pasukan tenteranya. Bajirao juga mahir memanfaatkan rupa bumi, sekaligus memudahkannya untuk mengepung musuh dengan pantas dan mencantas laluan perbekalan musuh. Beliau juga bijak dalam mengaplikasikan seni-seni pep3rangan seperti mengalihkan perhatian musuh, memaksa musuh turun ke medan tempur pilihannya, menyerang dari arah yang tidak dijangka, dan memporak-perandakan barisan mereka.

Pada hari ini di India, Bajirao dikenang sebagai seorang perwira unggul dan pahlawan ulung. Kisah hidup beliau bahkan diabadikan dalam sebuah filem tahun 2015 yang berjudul “Bajirao Mastani”, yang banyak menceritakan kisah percintaan Bajirao dan isteri keduanya, Mastani, di samping keunggulannya dalam medan p3rang.

TERJEMAHAN:

Valda Roric. (6 April 2016). Bajirao I – Prime Minister of the Maratha Empire and a Man of the Battlefield. Ancient Origins. https://www.ancient-origins.net/history-famous-people/bajirao-i-prime-minister-maratha-empire-and-man-battlefield-005660


Penyanyi AS Ini Mengalunkan Ayat Kursi Sehingga Memukau Orang Arab!

Berumur 28 tahun dan mempunyai Ijazah Sarjana Muda dalam Nyanyian Klasik dari McGill University, Canada. Grout sangat meminati lagu-lagu Arab. Walaupuan dia tidak berbahasa Arab, namun sebutan (dialek) bahasa Arabnya sangat luar biasa!

Grout mendapat perhatian media ketika dia menjadi seorang rakyat Amerika Syarikat pertama yang beraksi di Arab Got Talent. Dakwa Grout, dia memang sudah jatuh hati dengan muzik Morocco. Selepas dia bergraduasi, dia pindah ke Morocco untuk mendalami lagu-lagu genre Morocco.

Dia merupakan antara tiga finalis Arab Got Talent. Sangat suka mendengar lagu Arab sejak 2010. Ketika dia berlatih menyanyi di Morocco, guru muzik Arabnya menasihatinya untuk menguatkan lagi sebutan Arab, perlulah untuk mendedahkan diri dengan Al-Quran. Sejak daripada itu, dia mendalami Al-Quran secara tidak sengaja. Akhirnya, dia pun memeluk agama Islam pada tahun 2013 di Morocco juga. Dia bertunang lalu berkahwin juga dengan lelaki idamannya yang berbangsa Morocco yang mana suami dia itu merupakan seorang ahli muzik yang juga dia pernah berkerja bersama dahulu.

Baru-baru ini, tular satu video Grout mengalunkan bacaan ayat-ayat suci Al-Quran iaitu Ayatul Kursi yang mana ayat ini merupakan ayat yang ke-255 dari Surah Al-Baqarah. Alunan itu sangat memukau orang Arab khususnya, kerana dia merupakan bintang Arab Got Talent. Selepas daripada itu, barulah dia dikenali secara global. Dia menyatakan yang alunan dan lenggok yang dia gunakan adalah berdasarkan lenggokkan Al-Quran Qari Mohammad Siddiq Al-Menshawi. Seorang Qari terkenal.

Ramai warganet memberi nasihat kepadanya supaya membaca Al-Quran itu dengan memakai hijab, namun dia memberi respon yang dia tidak lagi komited untuk berbuat sedemikian. Namun, mesej yang dia cuba sampaikan ialah sesiapa sahaja mempunyai akses terhadap Al-Quran. Dahulunya, Grout seorang Ateis, dan kini sudah jatuh hati pada agama Islam setelah banyak membaca tentang agama berkenaan.

Ramai juga yang mengatakan Grout mempunyai darah Arab, namun Grout menafikan. Sebaliknya, dia berdarah Ireland-AS dan dia dilahirkan serta dibesarkan di Boston, AS.

Artikel dikirimkan oleh Sadiq Salihoddin untuk The Patriots.

Rujukan

Editor. (2019, December 24). Kebolehan penyanyi AS baca ayat Kursi memukau dunia Arab. Retrieved from Malaysiakini: https://www.malaysiakini.com/hiburan/504747

Kasraoui, S. (2019, Disember 18). American Singer Wows Arab World by Beautifully Reciting Quran. Retrieved from Morocco World News: https://www.moroccoworldnews.com/2019/12/289203/american-jennifer-grout-arab-world-reciting-quran/

Khalaf, R. (2019, December 19). American singer stuns the internet with flawless Quran recital. Retrieved from Step Feed: https://stepfeed.com/american-singer-stuns-the-internet-with-flawless-quran-recital-1285

Tamimi, J. A. (2014, Janury 22). Jennifer Grout says she’s converted to Islam. Retrieved from Gulf News: https://gulfnews.com/lifestyle/jennifer-grout-says-shes-converted-to-islam-1.1279489


Manikarnika Ghat: Pembakaran Mayat Di Varanasi

Esak tangis mengiringi kepergian lelaki Brahmin tua itu. Raungan, ratapan, air mata membasuh aroma kesedihan. Jenazah itu dibilas ke dalam air Sungai Ganges yang keruh, ditabur bunga dan ‘Puja Thali‘ (dulang emas atau tembaga yang berisi lilin, beras, kelapa, dan serbuk berwarna yang dipersembahkan ketika menjalani ritual keagamaan). Alunan mantera Hindu turut mengiringi.

Kayu api disusun di tepi sungai. Dalam tradisi pembakaran mayat umat Hindu, kasta juga memainkan pengaruh. Yang termasuk dalam golongan atasan, keluarga kerajaan, dan kasta tinggi, mayatnya dibakar di tempat khas, malah ada juga tempat pembakaran mayat yang eksklusif. Dan bagi para kasta bawahan pula, mayatnya dibakar di merata kawasan.

Di sini aku berkenalan dengan Raj. Dia menjelaskan, lelaki tua itu adalah orang besar yang sangat dihormati. Kematiannya pun dikatakan wajar, sakit tua. Jenazah si mati diletakkan di atas tompokan kayu, setelah itu dibilas lagi dengan air suci oleh sang pendeta. Denting loceng, alunan mantera, dan ratapan pilu terus mengiringi ketika api mulai marak.

Ini merupakan kali pertama aku menyaksikan proses pembakaran mayat sedekat ini. Tubuh kaku itu terlihat jelas meleleh seperti lilin. Jari-jari kakinya mula menyatu, kemudian membulat, kemudian hancur tidak berbentuk. Ketika jasad ini mati, semuanya kembali dalam wujud yang sama. Tidak peduli dengan apapun kastanya, sebesar mana kekayaannya, setinggi apa jawatannya, sebanyak manapun pencapaian yang digenggamnya, tubuh dan jasad akan hancur bersama menjadi abu dan debu.

Di hadapan kematian, manusia seperti menjadi ahli filsuf. Di hadapan upacara pembakaran tubuh si mati, Raj menerangkan kepadaku tentang erti kehidupan dan kematian. Beliau menerangkan, betapa tidak abadinya hidup manusia, bermula daripada ketiadaan dan kembali semula kepada ketiadaan. Alangkah sayangnya kalau hidup yang berharga ini dilewatkan begitu sahaja, tanpa makna, dan tanpa faedah.

Roh kehidupan yang melekat di dalam tubuh hanya untuk sementara. Setelah itu, hidup yang kita jalani hanya akan menjadi sejarah yang cuma akan dikenang oleh segelintir orang. Tidak ada ertinya lagi semua kebanggaan, kekayaan duniawi, dan populariti yang diraih – semuanya lenyap bersama jasad yang melebur.

Anggota keluarga yang ditinggalkan siap memasuki fasa berkabung. Kaum perempuan terus meratap. Kaum lelaki mencukur habis rambut mereka, dan cuma menyisakan sejumput kecil di bahagian belakang kepala.

Penganut Hindu percaya dengan reinkarnasi. Kematian bukanlah pengakhiran bagi sebuah perjalanan. Roh yang baru sahaja meninggalkan jasad setelah tubuh hancur, kini bersiap sedia untuk memulakan lagi kehidupan yang berikutnya. Abu ditabur ke Sungai Ganges yang mengalir perlahan, lalu ia akan menyusuri perjalanan ratusan kilometer hingga ke Rishikesh di barat laut sana, bahkan hingga ribuan kilometer yang kemudiannya menutup kisah babak kehidupannya yang baru sahaja berlalu. Dan babak yang baru pula akan segera bermula.

Varanasi adalah tanah impian buat para penganut Hindu mengakhiri kehidupan, terutamanya bagi golongan warga emas. Justeru itu terdapat ramai kaum tua yang menghuni Shri Satua Baba Ashram berhampiran dengan Manikarnika Ghat. Mereka percaya bahawa jiwa manusia yang mati akan menemukan ‘moksha‘ (keselamatan) apabila dibakar di hadapan Sungai Ganges.

Oleh itu, ramai orang tua di seluruh penjuru negara mengimpikan untuk mati di sini. Mereka datang ke Varanasi dan menghabiskan hari-hari terakhir mereka untuk menyerap  karisma ghat – semangat yang membuat kematian tidak menyakitkan dan tidak penting untuk difikirkan.

Bagaimanapun, keadaan tempat ini agak merimaskan. Orang tua terbaring di atas katil yang berjajar, berdesak-desak di dalam ruangan sempit. Ruang dapur agak gelap dan berbau. Terlihat kelibat seorang lelaki tua sedang menyiapkan makanan di atas kuali. Namun, di tengah kesederhanaan kehidupan manusia di tempat ini, tersirat kegembiraan daripada senyuman di wajah mereka.

Beberapa perempuan tua berbaju sari pelbagai warna duduk di anjung. Mereka sudah sangat tua, kerut-kerut wajah mereka mengguratkan usia yang teramat lanjut. Tangan mereka bergetar. Tetapi, bulatan tika di dahi terlihat seakan pancaran aura mistik. Hanyut dalam tetabuhan dan mantera dari ghat berdekatan, para wanita tua ini larut ke dalam dunia spiritualiti.

Sebagai tempat suci, Ashram ini juga dipenuhi dengan orang-orang suci yang disebut ‘sadhu’ – golongan manusia yang telah melepaskan segala ke-duniawi-annya untuk mencari kebenaran hakiki. Mereka berkelana dan mengembara ke seluruh penjuru negeri, hidup dari belas kasihan alam dan orang lain, melepaskan mimpi-mimpi tentang kehidupan, tampil dalam wujud yang sukar digambarkan.

Ada sadhu yang berambut kusut masai, bersahabat dengan ular dan serangga. Ada yang tubuhnya yang berbalut abu, tidak berbaju dan hanya mengenakan lungi lusuh menutup kangkang. Dengan tongkat kayu dan kantung sedekah, mereka berkeliling memberi berkah. Para sadhu tidak mencukur rambut dan janggut. Jenazah mereka juga tak dibakar, kerana roh mereka lepas dari putaran reinkarnasi.

Begitupun, tidak semua sadhu itu benar-benar merupakan orang suci. Ada yang berdandan menjadi sadhu demi untuk mencari wang. Ada yang menikmati hidupnya menjadi orang suci kerana gemar menghisap hahish atau ganja – untuk hanyut ke dalam kenikmatan nirwana. Ada pula yang bergaya di depan kamera untuk mendapatkan duit dermaan daripada para pelancong, malah ada beberapa sadhu yang cukup agresif hingga menarik tangan aku meminta difoto (dan diberi sedekah tentunya).

Aku berkunjung ke penempatan sadhu yang berdekatan dengan Manikarnika Ghat, dihuni lebih daripada lima orang suci. Di penempatan yang sederhana ini, terdapat juga lembu dan kambing. Dalam agama Hindu, lembu dianggap haiwan yang suci. Maka tak hairanlah para sadhu juga tidur bersama lembu.

Di siang hari, ritual menghisap ganja berjalan. Seorang sadhu muda yang tampan, berserban tinggi, dengan daun telinga yang berlubang besar ditembusi anting-anting berat, dengan penuh kekhusyukan, mata terpejam, perlahan-lahan menghisap paip hookah. Kepulan asap dihembus dari mulutnya. Matanya tetap terpejam, menikmati setiap hembusan kenikmatan itu. Paip berpindah dari tangan ke tangan sadhu lain yang berjanggut lebat. Dia turut menikmati kenikmatan yang sama. Lima orang lelaki suci ini duduk bersama membentuk bulatan, bergilir menikmati kedamaian nirwana.

Seorang sadhu menarik aku masuk ke dalam, meminta aku untuk menolong memeriksa tv yang rosak. Dia baru sahaja memperolehi sekeping cakera DVD tentang Afrika, tetapi apabila dimainkan, tv ini sama sekali tidak mengeluarkan sebarang suara. Rupanya di tempat ini, selain kenikmatan syurgawi daripada marijuana, juga terdapat sebuah televisyen yang mengisi kebosanan mereka.

Di antara sadhu yang paling dihormati di Manikarnika, ada seorang lelaki tua berumur lebih tujuh puluh tahun yang dipanggil baba, menjalani hidupnya dengan hanya meminum susu lembu. Dia tidak pernah makan sama sekali dan tidak juga minum minuman lain. Tubuhnya kurus kering, berambut kusut dan panjang. Tidak terurus, kesat, dan digulung lalu menjadi seperti sanggul atau topi di atas kepalanya yang kelihatan seakan fesyen dreadlocks.

Baba sudah berkelana ke hampir seluruh pelusuk India dan juga Nepal. Dia juga sering mendapat undangan untuk mengajar dan memberi ceramah keagamaan. Walaupun sumber kehidupannya cuma daripada susu lembu yang suci, tetapi ilmunya sudah mendatangkan murid-murid dari Nepal dan seluruh negara.

Di India, Shiva, Vishnu, dan Parvati merupakan tiga dewa utama Hindu. Manikarnika mendapat namanya daripada bahasa Sanskrit yang bererti ‘anting-anting telinga’. Ada dua mitos yang mengisahkan tentang sejarah ghat suci ini.

Alkisahnya, Dewa Shiva telah turun untuk mandi di ghat sebuah kolam yang dibina oleh ‘chakra‘ Dewa Vishnu. Seusai mandi, Shiva berasa begitu segar dan bertenaga sehingga anting-anting ditelinganya tercicir lalu hilang ketika dia sedang menari gembira semasa menaiki tangga ghat.

Sebuah lagi mitos mengisahkan bahawa Dewi Parvati telah menyembunyikan anting-antingnya sendiri di kota ini dan telah meminta Dewa Shiva untuk membantu mencarinya supaya orang-orang suci akan datang menetap di Kashi (nama kuno bagi Varanasi) sebagai ‘Vishwanath‘ (penyembah Dewa Shiva). Penganut Hindu juga percaya apabila mati di sini, Yamaduta (malaikat maut) tidak akan mampu menghantar roh si mati ke neraka kerana dengan adanya Sang Dewa Shiva sebagai pelindung.

Varanasi, salah satu daripada 7 kota suci di India yang merupakan tamadun kedua tertua di dunia ini penuh dengan mistik dan spiritual. Kota ini telah tertulis di dalam sejarah selama lebih daripada tiga ribu tahun.

Pada sebuah catatan perjalanannya, Mark Twain pernah menuliskan bahawa Benares adalah lebih tua daripada sejarah, lebih tua daripada tradisi, malahan lebih tua daripada lagenda peradaban dan bermungkinan dua kali lebih tua jika kesemuanya disatukan.

Secara purata, kira-kira 250 hingga 300 mayat dibakar di sini pada setiap hari, dari pagi sehingga malam. Namun begitu, roda-roda kehidupan terus berputar seperti biasa – bunyi hon kenderaan yang tidak pernah sunyi, lembu-lembu dan kambing-kambing yang berkeliaran di lorong-lorong kota, kuil-kuil yang tidak henti menerima kunjungan para penziarah yang beribadah, peniaga-peniaga jalanan yang memekik-mekik memanggil si pembeli, para sadhu yang mencari hakikat, golongan tua yang menanti ajal, jenazah-jenazah si mati yang hancur meleleh, dan abu mayat yang ditabur ke Sungai Ganges menantikan reinkarnasi.

Berdiri di hadapan mayat-mayat yang melepuh ditelan api, umat manusia menjadi sedar, bahawa hidup di dunia ini hanyalah sebuah perjalanan yang bermula daripada debu yang akhirnya kembali semula menjadi debu.

Artikel kiriman Sharifuddin Lennon untuk The Patriots.


Battle Of Ankara 1402 : Timurlane Hancurkan Turki Uthmaniyyah

Sultan Bayazid I menaiki takhta pada tahun 1389 setelah kemangkatan ayahandanya Sultan Murad I. Baginda digelar Yildirim yang bermaksud kilat – kerana kepantasan dan ketangkasannya dalam medan peperangan. Semasa baginda mewarisi takhta, Turki Uthmaniyyah berada dalam fasa pengembangan yang pantas kerana agresifnya baginda meneruskan dasar perluasan kuasa seperti mana datuk-datuknya dahulu.

Luas empayar Uthmaniyyah semakin hari semakin luas di bawah pemerintahan Bayazid. Oleh sebab itu, baginda mashyur dengan gelaran Yildirim kerana pergerakan ketenteraan baginda yang menyerang negeri lawan sepantas kilat.

Setelah Bayazid berjaya menewaskan pakatan ketenteraan Eropah (Tentera Salib) dalam Pertempuran Nicopolis pada 1396, seluruh Raja-Raja Eropah merasakan tiada siapa dapat menghalang nafsu besar Turki Uthmaniyyah untuk menjejakkan kaki mereka ke seluruh Eropah. Kekalahan Nicopolis telah menghancurkan semangat mereka untuk melawan ketumbukan Uthmaniyyah yang hebat.

Pada waktu itu, dunia memperlihatkan dua kuasa besar empayar Islam yang sedang meningkat naik. Turki uthmaniyyah di barat dan Empayar Timurid di timur. Empayar Timurid diasaskan oleh Timurlane, seorang berbangsa Mongol-Tartar dan mendakwa beliau merupakan keturunan penakluk terkenal, Gengkhis Khan. Timurlane menjadi ketua puaknya pada 1358, dan pada masa inilah dia mendapat gelaran ‘leng’ yang bermaksud tempang dalam bahasa parsi akibat dari kecederaan pada kaki kirinya.

Menjelang 1370, Timurlane telah menguasai hampir keseluruhan Asia Tengah dan seterusnya berjaya menakluk Iran pada 1386. Pada waktu yang sama, Bayazid yang sedang melakukan pengepungan ke atas Konstantinople mendapat khabar tentang kehebatan sebuah lagi empayar Islam di Timur. Baginda tahu bahawa lama-kelamaaan Empayar Timurid akan memberi ancaman terhadap kekuasaan Uthmaniyyah di barat, lebih-lebih lagi Timurlane berjaya menguasai Pergunungan Kaukasus.

Memikirkan ancaman Timurlane lebih berbahaya, Bayazid mengundurkan tenteranya dari Konstatinople dan bergerak ke Anatolia untuk berhadapan dengan Timurlane. Semestinya yang paling gembira dalam situasi ini tentunya Maharaja Byzantine kerana kedatangan tetamu yang tidak dijemput (Timurlane) telah menamatkan pengepungan Uthmaniyyah ke atas Kostantinople.

Bayazid menguasai hampir keseluruhan kawasan Beylik Anatolia (sebahagian besar Turki hari ini). Pemerintah yang telah dikalahkan semuanya lari dan berpihak kepada Timurlane. Begitu juga dengan pemerintah yang dikalahkan Timurlane, semuanya lari dan berpihak kepada Bayazid. Hubungan Uthmaniyyah-Timurid pada waktu ini sememangnya tegang namun tidak menampakkan cetusan api peperangan bakal berlaku. Sehinggalah Timurlane mengutus surat amaran kepada Bayazid yang berbunyi:

“Jadi bijak dan sedar diri, elakkan dendam kami, anda tiada lebih daripada seekor semut, jangan bangkitkan kemarahan gajah atau anda akan ditindas”

Bayazid yang keras kepala itu pun membalas surat Timurlane, berbunyi:

“Jika saya lari dari tentera-tentera anda, semua isteri saya akan menceraikan saya, tetapi jika anda yang lari dari tentera-tentera saya, semua isteri anda akan menjadi kepunyaan lelaki lain.”

Ya, surat balas Bayazid seakan-akan mengejek Timurlane sebagai seorang pengecut untuk berhadapanya. Melalui surat inilah, peperangan antara dua superpower Muslim pada waktu itu tidak dapat dielakkan lagi. Bayazid dan Timurlane, kedua-duanya berpewatakan bengis dan kejam.

Kedua-duanya mempunyai metod yang sama untuk melahirkan rasa takut terhadap musuh, pembunuhan secara beramai-ramai, tiada pengampunan. Timurlane pernah membina sebuah bukit yang penuh dengan tengkorak manusia untuk melahirkan rasa takut bagi sesipa yang berani melawannya. Tidak pelik kerana perangainya itu diwarisi oleh nenek moyangnya.

Strategi Timurlane Bermula

Timurlane kemudiannya bergerak ke barat, menguasai Aleppo dan Damsyik bagi menyekat bantuan Kesultanan Mamluk di Syria dan Mesir daripada sampai kepada Uthmaniyyah. Pada mulanya Timurlane tidak mahu berperang dengan Uthmaniyyah walaupun sesi perutusan surat Bayazid telah memperlekehkannya.

Namun, dia mempunyai casus belli (alasan perang) apabila pemerintah Iraq, Ahmad Jalayar berlindung kepada Bayazid sewaktu Timurlane menjarah Iraq. Timurlane meminta Bayazid menyerahkan tawanannya itu namun ditolak mentah-mentah oleh Bayazid.

Atas alasan ini Timurlane telah menakluk Sivas yang berada di bawah penguasaan Uthmaniyyah (1401), tidak jauh dari Ankara. Setelah menjadikan Sivas sebagai markas ketenteraan, Timurlane bergerak ke barat menuju terus ke Ankara. Pada waktu itu, Bayazid sedang ‘seronok’ mengusai Armenia dan Georgia. Mendengar khabar Ankara sedang dikepung, lekaslah Bayazid pulang ke Ankara bagi menghalau Timurlane yang telah mencabuli kedaulatan wilayahnya. Bayazid tiba di Ankara pada Jun 1402.

Setelah tiba di Ankara, angkatan tentera Timurlane telah kembali ke Sivas dengan sengaja meninggalkan jejak untuk mengajak Bayazid keluar dari posisi bertahan. Penasihat Bayazid menasihati sultan agar tidak berganjak dari posisi asal mengenangkan tentera yang lelah dan musim yang panas akan merugikan mereka. Bayazid yang sememangnya murka dengan Timurlane hilang pertimbangan strategi perang apabila mahu mengejar musuhnya hingga ke Sivas.

Perangkap Timurlane sudah terkena, setelah tenteranya yang dikejar Bayazid tiba ke Sivas, dia melakukan turn around. Dia berpatah balik ke Ankara dengan memilih jalan yang agak jauh supaya tidak bertembung dengan Bayazid. Bayazid tidak dapat mengesan pergerakan Timurlane yang lansung tidak meninggalkan jejak. Timurlane seterusnya kembali melakukan pengepungan ke atas Ankara.

Mengetahui Ankara dikepung buat kali keduanya, tahulah Bayazid akan strategi licik musuhnya itu yang mahu melelahkan tentera-tenteranya. Bayazid tiada pilihan selain harus berpatah balik ke Ankara untuk menamatkan pengepungan Timurlane. Namun, keadaan cuaca yang panas dan kebanyakan tentera berada dalam keadaan yang sangat letih akibat ekspidisi tentera yang berpanjangan. Sejarawan ada mengatakan Bayazid kehilangan 20,000 tenteranya dalam perjalanan dari Sivas ke Ankara.

Akhirnya, kedua-dua angkatan tentera bertemu di Ankara. Bayazid yang sememangnya kalah dari segi jumlah tentera tetap bersemangat mahu mengalahkan Timurlane. Bagi Timurlane pula, kemenangan ke atas Bayazid pasti mengangkat dirinya sebagai pemerintah terulung dalam dunia Islam seluruhnya.

Unit Ketenteraan Bayazid

Tentera Bayazid terdiri daripada tentera Saljuk, tentera upahan Tartar, elit Janissari dan satu ketumbukan tentera Serbia yang diketuai oleh Stefan Lazareich. Bayazid membahagikan pasukannya kepada tiga bahagian utama – bahagian tengah, sayap kiri dan kanan.

Unit Ketenteraan Timurlane

Tentera Timurlane terdiri daripada bangsa Mongol-Tartar yang terkenal dengan semangat kepahlawanan dan ketangkasannya di medan perang. Timurlane memiliki pemanah berkuda yang sangat ramai serta gajah berperisai yang dibawa dari India sewaktu Timurlane menakluk  Kesultahan Delhi.

Timurlane membahagikan pasukan pemanah berkudanya kepada empat pasukan – tiga diletakkan pada bahagian tengah, kiri dan kanan serta satu pasukan sebagai simpanan. Barisan tentera gajah berperisai diletakkan pada barisan paling hadapan.

Pertempuran Ankara Bermula

Serangan dimulakan oleh Timurlane dengan menyasarkan tentera Serbia di sayap kiri. Serangan pertama berjaya dipatahkan dengan mudah oleh tentera Serbia yang diketuai oleh Stefan. Namun pada serangan kedua, Timurlane telah menghantar pasukan simpanannya untuk menggasak tentera Serbia yang kekurangan bilangan itu dan ini menyebabkan pertahanan kiri Bayazid menjadi lemah. Pada masa yang sama, Timurlane masih dengan mood attacking dengan mengarahkan serangan ke atas bahagian kanan Bayazid.

18 Ribu Tartar Mengkhianat

Namun, sesuatu yang tak terduga berlaku. Seramai 18,000 tentera Tartar yang berada dalam sayap kanan telah berpaling tadah dengan menyertai pasukan Timurlane untuk menyerang pasukan Turki Uthmaniyyah. Hal ini menyebabkan situasi perang berubah serta Putera Sulaiman dikepung dari segenap sudut.

Bayazid yang bingung dengan situasi tersebut segera mengarahkan Putera Sulaiman agar lari menyelamatkan diri, dan mengarahkan Stefan mengambil tempat Sulaiman di bahagian sayap kanan.

Akibat daripada perbezaan jumlah bilangan tentera yang cukup besar, Bayazid terpaksa berundur ke sebuah bukit bernama Cataltepe. Baginda beserta sisa tentera yang ada telah dikepung oleh ketumbukan tentera Timurlane yang sangat besar. Namun, dalam pengepungan yang hebat itu, Bayazid berjaya meloloskan diri namun belum sempat kudanya berlari jauh meninggalkan medan perang, kudanya telah dipanah oleh pasukan tentara Timurlane. HAMKA mengatakan sewaktu pengepungan, terdapat 800,000 tentera Timurlane  manakala tentera Bayazid hanya berjumlah kurang daripada 120,000.

Bayazid telah ditawan dan dikurung dalam keranda besi. Selepas beberapa bulan, baginda telah mangkat dalam tawanan dan merupakan satu-satunya pemerintah Uthmaniyyah yang mati dalam tawanan musuh.

Ottoman Interregnum

Setelah kemangkatan Bayazid I, kerajaan Turki Uthmaniyyah boleh dikatakan hancur kerana putera-putera Bayazid gagal untuk menyatukan kerajaan kerana masing-masing mahu memerintah sendiri. Putera Sulaiman berundur ke Edirne dan mengangkat dirinya sebagai Sultan. Isa pula pergi ke Brossa dan putera bongsu, Muhammad bertolak ke Armenia.

Keadaan ini menyebabkan perang saudara antara putera Bayazid yang berlansung selama 10 tahun. Ketidakstabilan Uthamaniyyah pastinya menggembirakan kerajaan-kerajaan Eropah yang berasakan selamat dan tenteram dari ancaman keluarga Bani Osman. Raja-raja Eropah mengutus surat tahniah dan melahirkan rasa gembira kepada Timurlane yang berjaya membuatkan Uthmaniyyah tersungkur menyembah bumi. Dengan kemenangan di Ankara, Timurlane menjadi penguasa Muslim paling berkuasa di dunia pada masa itu.

Umat Islam harus mengambil pengajaran dari peristiwa ini bahawa perseteruan antara kita hanya akan menguntungkan musuh-musuh yang dari berzaman menyimpan dendam terhadap kita. Ingatlah, jika mereka tidak mampu mengalahkan kita, maka mereka akan menggunakan saudara kita sendiri untuk menjatuhkan kita.

Biz Bir Ummatiz !!

RUJUKAN:

Hamka. Sejarah umat islam (edisi 2016). Bahagian 6: daulat osmaniah. Fasal I: timbulnya daulat osmaniah

Battle of Ankara 1402 Ottoman – Timurid War DOCUMENTARY. https://www.youtube.com/watch?v=Nc4MCFrPiUg

Artikel dikirimkan oleh Haikal Hazwan untuk The Patriots.


Tapai Merah Dan Sains Mikrob

Semasa aku cuti pertengahan semester, aku singgah sebentar ke pejabat TP di Seri Rampai  untuk melepak dan juga berbincang tentang projek video. Sementelah lama aku berada di situ, salah seorang staf editor video menanyakan soalan pelik kepada aku:

“Kenapalah kan, kalau perempuan tu ada haid, dia tak boleh buat tapai? Kalau dia buat tapai jugak, mesti tapai tu jadi merah.”

Untuk seketika, aku termenung. Aku cuba
fikirkan jawapan dan tak lama kemudian aku dapat jawapannya. Ia lebih kepada
hipotesis sebenarnya sebab aku tak jumpa kertas kajian tentang bend ani, tapi
itu lah, kalau aku nak cerita rasa macam tak senonoh pula.

Apa apa hal, kita mulakan dahulu dengan
prinsip asas tapai merah tu. Dalam sains mikrobiologi, kita ada satu terma yang
dipanggil sebagai mikrobiota.

Selalunya apabila disebut habitat, pasti kita akan terbayang haiwan, pokok dan sungai. Demi menyeimbangkan ekosistem, mereka selalunya mempunyai hubungan antara satu sama lain seperti hubungan pemburu-diburu, parasitism, mutualism dan sebagainya. Tempat di mana mereka mampu hidup dan membiak ini kita panggil sebagai habitat. Bezanya, ia lebih kepada makrohabitat. Habitat besar. Makhluk hidup dalam habitat tersebut pula kita panggil sebagai makrobiota. Biota besar.

Namun, kita juga ada mikrohabitat dan anda
tak perlu tengok jauh pun. Kulit anda tu sendiri ialah mikrohabitat. Kulit pada
tapak tangan anda sahaja barangkali mempunyai sejumlah mikrobiota yang tak
terkira. Mikrobiota di sini merujuk kepada mikrob seperti bakteria, virus,
arkea dan kulat. Hidupan halus.

Sebagaimana ekosistem hutan yang mempunyai
biota berbeza mengikut habitat masing masing, seperti hutan hujan dan hutan
tundra, begitu jugalah mikrobiota kepada mikrohabitat. Beruang polar tak boleh
hidup di hutan hujan, dan bakteria yang hidup pada kulit tak semestinya boleh
hidup dalam mulut.

Antara contoh terkenal mikrohabitat dan mikrobiota ialah usus manusia. Untuk mewujudkan makrobiota dan mikrobiota yang banyak dan berbilang, habitatnya perlulah mempunyai makanan dan keperluan asas yang cukup untuk menampung mereka. Bagi usus manusia, tahi kita adalah sumber makanan tersebut. Antara sebab kenapa kentut anda berbau adalah bakteria inilah.

Ada yang menapai makanan yang tak dihadam dan ada juga yang memecahkan komponen makanan seperti kekacang supaya menjadi lebih senang dihadam. Disebabkan itulah, bakteria usus ini penting sebab ia membantu kita menghadam makanan.

Ada sesetengah binatang tak boleh hidup kalau bakteria ini hilang seperti lembu dan kambing. Mereka perlukan mikrob untuk hadamkan rumput kepada bahan yang lebih senang dihadam.

Selain daripada kulit dan usus, kemaluan
manusia juga mempunyai biota dan flora unik. Hal ini penting bagi wanita kerana
ia membantu faraj anda mempunyai kadar pH yang seimbang. Kalau tak seimbang,
kebarangkalian untuk dapat penyakit adalah senang. Sumber makanan mikrob faraj ni
tak lain tak bukan ialah darah haid. Wah, serupa jin dah mikrob ni. Kalau ikut
secara teknikal pun, terjemahan secara literal ‘microorganism’ pun dah
bermaksud makhluk halus, begitu.

Jadi, sekarang ni mungkin kalian dapat
fikirkan kenapa aku rasa jawapan tapai merah tu tak senonoh, bukan? Kita nak
buat tapai, bukan nasi kangkang. Fikiran aku pun menerawang kembali, cuba
memikirkan jawapan sang penanya.

Jawapannya terletak pada perubahan hormon
semasa haid. Tindak balas hormon semasa kitaran haid berlaku sebenarnya membawa
banyak perubahan pada badan wanita dan sebab itulah mikrobiota mereka unik dan
tak kekal. Antara contoh perubahan tersebut ialah mereka kekerapan berpeluh.

Tapai tu sendiri mempunyai mikrobiota tersendiri untuk menapai beras menjadi tapai. Namun, mikrob lain boleh sahaja masuk ke dalam tapai untuk menapai nasi, seperti mikrob pada kulit manusia. Oleh itu, aku berhipotesis kemungkinan besar mikrob unik yang muncul pada kulit wanita semasa haid dek berpeluh inilah yang membentuk tompok dan corak merah pada tapai. Serupa kulat yang tumbuh pada roti dan bakteria yang tumbuh pada keju biru.

Yang ni baru senonoh jawapannya.

RUJUKAN:

Ley, R. E.; Peterson, D. A.; Gordon, J. I.
(2006). “Ecological and Evolutionary Forces Shaping Microbial Diversity in
the Human Intestine”. Cell. 124 (4): 837–848.
doi:10.1016/j.cell.2006.02.017. PMID 16497592.

Salvucci, E. (2016). “Microbiome,
holobiont and the net of life”. Critical Reviews in Microbiology.
42 (3): 485–494. doi:10.3109/1040841X.2014.962478. PMID 25430522.


Knights Templar – Institusi Perbankan Dunia Yang Pertama?

Bagi yang mengkaji sejarah Perang Salib, nama-nama seperti Salahuddin al-Ayyubi, Richard the Lionheart dan Knights Templar pasti tidak asing kepada sesiapa yang mendengarnya. Bila sebut nama Templar, ia sentiasa dibayangi dengan mitos dan legenda sehingga agak sukar untuk mengetahui sejarah sebenar pertubuhan tersebut. Yang pasti, mereka turut menyumbang kepada sektor kewangan dengan menjadi antara institusi perbankan yang pertama.

Kelahiran Templar

Selepas Baitulmaqdis jatuh ke tangan tentera Salib semasa kempen mereka yang pertama pada 1099, kota berkenaan mula menjadi tumpuan jemaah Nasrani yang berhajat mahu menziarahi kota suci tiga agama samawi iaitu Islam, Kristian dan Yahudi itu. Dengan bilangan mereka yang ramai, kepimpinan tentera Salib menubuhkan Knights Templar iaitu sebuah unit tentera elit yang dipertanggungjawabkan melindungi para jemaah yang berkunjung ke Baitulmaqdis.

Kebanyakan para jemaah ini berjalan jauh dari Eropah dan salah satu dilema dihadapi mereka ialah keupayaan untuk membeli makanan, membayar sewa pengangkutan dan tempat penginapan. Mereka boleh saja membawa sejumlah besar wang semasa perjalanan tetapi kaedah itu dirasakan tidak selamat kerana wang perjalanan boleh saja hilang akibat bencana alam atau dirompak kumpulan penyamun.

Satu solusi bagi mana-mana jemaah yang menuju ke Baitulmaqdis ialah meninggalkan wang mereka di tempat yang dikawal Templar seperti Gereja Temple di London. Selepas menyimpan wang di situ, mereka diberi sehelai surat kredit dan ia boleh digunakan sebagai bukti semasa mengambil wang setibanya di Baitulmaqdis. Untuk memastikan surat kredit yang dikeluarkan itu benar-benar sahih dan tidak boleh dipalsukan, mereka turut menghasilkan kod rahsia yang hanya boleh dibaca ahli Templar semasa urusan pengeluaran wang berjalan.

Orang tengah bahagian kewangan

Tetapi untuk menggelar mereka institusi pertama yang menggunakan kaedah ini dianggap berlebihan. Hakikatnya semasa Dinasti Tang di China, mereka turut mengeluarkan sejenis dokumen yang dipanggil feiquan. Dokumen ini membenarkan para pedagang menyimpan hasil keuntungan perniagaan mereka di pejabat wilayah dan ia boleh dituntut semula bila pedagang-pedagang ini berada di ibu negara.

Namun berbeza dengan Templar, sistem feiquan ini dikendalikan oleh pihak kerajaan. Sementara mereka ini pula lebih kepada bank swasta yang dimiliki oleh Paus, membentuk pakatan dengan pemerintah dan kerabat diraja Eropah serta dikendalikan oleh pahlawan-pahlawan yang bersumpah untuk hidup secara sederhana.

Selain menguruskan pemindahan wang jarak jauh, mereka juga turut bertindak sebagai broker pembelian atau jualan bagi pemerintah atau pembesar Eropah. Misalnya pada abad ke-13, Raja Henry III dari England meminta bantuan Templar sebagai broker jualan sebuah pulau bernama Oleron yang terletak di barat daya Bordeaux. Bagi menjayakan pembelian, baginda membayar 200 paun setahun untuk tempoh lima tahun kepada pihak Templar. Apabila tempoh pembayaran tamat dan bayaran telah dilunaskan, pulau tersebut diserahkan kepada orang-orang Henry III dengan pihak Templar membayar duit jualan kepada penjual.

Pada sesetengah masa, mereka juga menjadi tukang pajak gadai kepada golongan berkuasa di Eropah. Semasa pemerintahan Raja John (adinda Raja Richard the Lionheart dan musuh ketat hero kisah legenda Robin Hood), baginda terpaksa meminta bantuan Templar menyimpan barang berharga termasuk mahkota bertatahkan berlian di Gereja Temple.

Semua ini berlaku sebelum perlaksanaan perjanjian Magna Carta. Mereka juga kadangkala diberi tugas subkontrak oleh sesetengah kerajaan di Eropah untuk menguruskan hal ehwal kewangan dan perbendaharaan mereka. Dalam tempoh 100 tahun semasa abad ke-13, mereka diberi subkontrak menguruskan perbendaharaan Perancis termasuk membayar pegawai-pegawai diraja dan menguruskan buku akaun keluarga diraja Perancis.

Jika ada yang ingin tahu bagaimana gereja boleh membiayai gerakan Perang Salib ini, satu cara yang digunakan mereka ialah dengan mengenakan cukai salib. Cukai ini dikenakan oleh gereja-gereja di England, Perancis, Hungary, sebahagian kawasan di Sepanyol dan Itali. Dan seperti kita semua sedia maklum, pihak Templar juga yang bertindak sebagai pengutip cukai-cukai ini dan ia kemudian disalurkan untuk mengembangkan lagi operasi kewangan mereka. Disebabkan status mereka sebagai orang kepercayaan Paus, tiada sebarang polisi khas terhadap aktiviti Templar di mana mereka boleh bergerak dengan bebas dan diberi pengecualian cukai.

Jadi bagaimana mereka dapat menampung semua ini? Pertamanya, mereka mendapat sokongan ramai penderma dari pelbagai golongan termasuk golongan diraja. Raja Alfonso I dari Aragon misalnya meninggalkan sepertiga dari kerajaannya kepada mereka dan ini ada dinyatakan dalam wasiat baginda. Dan seperti aktiviti crowdsourcing, mereka juga turut menerima derma dari orang ramai dalam bentuk wang, keldai atau sebidang tanah bergantung kepada kemampuan mereka.

Jika dikumpulkan semua ini, ini menjadikan Templar sebuah organisasi yang berkuasa ketika itu. Kekuatan kewangan ini membolehkan mereka memiliki banyak tanah di Eropah dan Timur Tengah, mendirikan kubu-kubu dan istana-istana, membeli ladang-ladang terutama ladang anggur, terlibat dalam aktiviti perdagangan antarabangsa, memiliki armada laut mereka sendiri dan pada satu ketika menjadi ‘penguasa’ Cyprus.

Kejatuhan Templar

Selepas gagal menawan Baitulmaqdis, pihak Templar cuba memarakkan semula api perang dengan mempertahankan saki-baki kubu mereka di Timur Tengah tetapi berjaya dihalau keluar oleh kerajaan Mamluk pada akhir abad ke-13. Selepas kehilangan Pulau Arwad di Syria pada tahun 1300, sudah mula kedengaran suara-suara yang mahukan organisasi itu disusun semula dan ditambahbaik. Tetapi bagi Raja Philip IV dari Perancis, organisasi ini dilihat mengancam kedudukan baginda.

Beberapa tahun selepas mereka dihalau keluar dari Timur Tengah, wujud pertelagahan antara baginda dengan Paus Pontiface VIII. Pertelagahan ini timbul berikutan isu hutang Perancis dan Philip IV langsung tidak berminat menyelesaikan hutang berkenaan. Bagi baginda, hutang tersebut dianggap luput dengan memusnahkan terus Knights Templar dan itu direalisasikan pada 13 Oktober 1307. Selain isu hutang, Philip IV juga merasa bimbang dengan kekuasaan Templar sehingga berupaya menjatuhkan mana-mana pemerintah yang tidak sebulu dengan mereka. Keadaan ini pernah berlaku di Cyprus setahun sebelumnya apabila Amalric dari Tyre berjaya menyingkirkan Raja Henry II dengan bantuan mereka.

Dan dengan mereka juga sudah berangan menubuhkan negara dalam negara seperti yang dibuat di Cyprus, ini satu perkara yang patut dihalang sebelum terlambat. Atas sebab itulah, baginda menggunakan tuduhan palsu berupa murtad dan menyeleweng ke atas mereka bagi menjustifikasi serangan pada 13 Oktober itu. Serangan ini turut memaksa pertubuhan Salib lain yang berkecimpung dalam bidang kewangan seperti Order of Saint John menghentikan sebarang bentuk aktiviti perbankan untuk mengelak dari menjadi sasaran mana-mana pemerintah Eropah yang berdendam dengan mereka.

SUMBER

1. Harford, Tim. (2017).  The warrior monks who invented banking.  BBC.  https://www.bbc.com/news/business-38499883

2. Teodorczuk, Tom. (2017).  The Knights Templar: Military order or the first financial-services company?  MarketWatch.com. https://www.marketwatch.com/story/how-the-knights-templar-became-the-worlds-first-financial-services-company-2017-09-26


Gereja Berlin Membuka Pintu Untuk Orang Bersolat

Dalam menghadapi dugaan paling besar zaman ini, semua orang perlu bersolidariti. Pergaduhan perlu dielakkan.

Persengketaan mesti diselesaikan. Sebarang unsur negatif yang menentang dengan semangat penyatuan mesti diketepikan sama sekali, kerana musibah mudah diselesaikan tanpa perpecahan.

Koronavirus telah memberikan kesan kepada semua orang. Tetapi umat Islam sekarang ini menerima tempias paling teruk.

Semua mengharungi Ramadan yang suram. Tiada bazar dibenarkan buka, jangankan Malaysia – malah di seluruh negara pun begitu juga.

Iran pula telah berdepan dengan pergeseran diplomasi bersama negara-negara Barat.

Sekatan ekonomi daripada Barat telah memberikan bebanan sepanjang tahun. Peniaga-peniaga kecil-kecilan mengharapkan sambutan Navruz dan Aidilfitri untuk mendapat pulangan besar-besaran.

Tetapi bazar-bazar mereka sunyi tanpa orang ramai (Bozorgmehr, 2020).

Begitu juga dengan Malaysia. Semasa tahun-tahun biasa, keramaian orang di bazar menyukarkan aliran pergerakan pun.

Bagi 2020, semua jalan raya yang pernah digunakan untuk bazar menyepi dengan hanya bunyi deruman enjin dan bingitan serangga.

Jangankan bazar – masjid dan surau pun begitu. Sampaikan rumah-rumah ibadah perlu dielakkan bagi memastikan koronavirus kekal terbendung.

Tetapi sinaran cahaya dilihat kembali mencurahkan harapan apabila masjid mula dibuka semula untuk peserta kecil-kecilan (Khairah, 2020).

Malah Donald J. Trump pun telah menuntut supaya masjid, gereja dan kuil dibuka semula (Agencies, 2020). Dan serata dunia pun begitu; masjid-masjid dibuka dengan syarat solat dikerjakan dengan jarak saf semeter (atau lebih).

Bukan semua orang bersetuju dengan norma baharu ini. Seorang pendakwah Syria bernama Mohib Khouli mencetuskan berang daripada pengguna-pengguna Facebook Malaysia apabila menyuarakan pendapatnya tentang jarak saf.

Semasa Easter yang lepas, seorang penulis konservatif pula menyentuh jika kerajaan Amerika berani membuat penjarakan sosial bagi umat Islam ketika Ramadan.

Dan Trump sendiri mengulang-kicau twit tersebut.

Hari ini Jerman telah menunjukkan nilai murni tentang kepentingan solidariti. Saf yang perlu dijarakkan telah memberikan bebanan besar kepada struktur masjid.

Untuk mematuhi piawaian yang ditetapkan persekutuan, Datuk Bandaraya Berlin Michael Müller telah meletakkan beberapa garis panduan. Dan Masjid Dar Assalam di daerah Neukölln berdepan dengan masalah.

Mereka hanya boleh menempatkan 50 orang sahaja untuk mengerjakan solat Jumaat. Jadi sebuah gereja Martha Lutheran telah menghulurkan bantuan.

Paderi gereja Monika Matthias bertanya kepada Imam Mohamed Taha Sabry – “kamu perlu tempat untuk bersembahyang?” (BBC, 2020).

Dan Mohamed Taha berkata ini merupakan petanda solidariti yang sangat baik. “Koronavirus telah menyatukan kami dalam komuniti,” beliau berkata, sambil mengimamkan solat dibawah bumbung gereja.

Dan jemaahnya berkata, “agak janggal kerana ada alat muzik dan gambar keagamaan. Tetapi apabila kita merenung, apabila kita ketepikan semua ciri-ciri kecil, ini pun rumah ibadat juga.”

Apa Yang Menggerakkan Hati Monika?

Paderi gereja mengambil bahagian dalam solat Jumaat tersebut secara tidak langsung. Azan yang berkumandang memberikan kesan untuknya (secara positif).

Dan selepas solat, beliau memberikan ucapan pendek bahawa komunitinya ingin berkongsi dan belajar.

Tindakan untuk berkongsi gereja tidak datang daripadanya sahaja. Seluruh jemaah sebulat suara untuk merapatkan hubungan. Dan selama mana umat Islam perlukan tempat untuk bersolat, selama itulah gereja tersebut akan dibuka.

Majlis Agama Islam Jerman yang menaungi 400 masjid mengakui bahawa banyak institusi masjid berdepan dengan kemuflisan akibat perintah berkurung.

Kerana Ramadan, bulan yang sepatutnya derma mencurah-curah, ini semua menghadapi kesukaran.

RUJUKAN:

Agencies. (2020, Mei 22). Trump calls on synagogues, churches and mosques to reopen this weekend. The Times of Israel. Retrieved from https://www.timesofisrael.com/trump-calls-on-churches-synagogues-and-mosques-to-reopen-this-weekend/

BBC. (2020, Mei 23). Ramadan: German church opens doors for Muslim prayers. Retrieved from https://www.bbc.com/news/world-europe-52780600

Bozorgmehr, N. (2020, Mac 13). Iranians devastated by prospect of new year under quarantine. Financial Times. Retrieved from https://www.ft.com/content/db0b573c-6390-11ea-b3f3-fe4680ea68b5

Khairah, N.K. (2020, Mei 4). Mosques, suraus may open soon if govt approves guidelines. New Straits Times. Retrieved from https://www.nst.com.my/news/nation/2020/05/589755/mosques-suraus-may-open-soon-if-govt-approves-guidelines


Fatwa Oran: Panduan Hidup Ketika Islam Diharamkan Di Sepanyol

1492 merupakan tarikh gelap dalam sejarah Islam Al Andalus. Kota Granada, kota terakhir umat Islam Al Andalus di Sepanyol telah jatuh ke tangan Castille dan Aragon dibawah pimpinan Ratu Isabella.

Beberapa tahun kemudian, agama Islam telah diharamkan di seluruh Sepanyol. Masjid-masjid besar seperti di Granada, Seville, Toledo, Madrid, Jaen, Valencia dan lain-lain bandar dimusnahkan. Di atas runtuhan masjid tersebut, dibina gereja-gereja yang besar dan megah!

Perpustakaan umat Islam pula telah dikosongkan dan buku-buku dalam Bahasa Arab dibakar. Sesiapa yang ditangkap mengamalkan mana-mana ajaran Islam akan dihukum bunuh! Mereka dipaksa untuk mati atau masuk Kristian!

Golongan Umat Islam yang ditindas oleh kerajaan baharu Sepanyol ini digelar sebagai Moriscos:

Benteng yang Terakhir

Ahmad Ibn Abi Jum’ah, seorang ulama yg terkemuka dari kota Fez berasa amat kasihan dengan nasib Umat Islam di Sepanyol. Dahlah Islam dilarang, mereka dipaksa untuk mencaci Nabi Muhammad pula.

Oleh itu, beliau telah mengeluarkan sebuah siri fatwa yang bertajuk Fatwa Oran. Fatwa-fatwa ini kemudiannya disebarkan di kalangan umat Islam di Sepanyol.

Intipati Fatwa Oran:

Fatwa ini telah digunakan oleh Umat Islam di Sepanyol selama lebih 100 tahun. Walaupun ditekan dengan pelbagai jenis tekanan, mereka tetap berusaha mengamalkan Islam walaupun dengan menggunakan hati sahaja. Perkara yang sama sedang berlaku terhadap umat Islam Uyghur di Xinjiang sekarang. Ya Allah selamatkanlah saudara seagamaku di sana.Artikel dikirimkan oleh Dinieland untuk The Patriots.


Bangsar Bubble: Realiti Di Twitterjaya

Semalam, team Twitter The Patriots ada menaikkan thread mengenai golongan dalam Bangsar Bubble, dan betapa thread tersebut menjadi viral sehingga di RT lebih 9000 kali, dan menjadi trending nombor satu di Twitter.

Bangsar Bubble ni adalah satu terma merujuk kepada golongan yang hidup senang dan berpendidikan berbanding majoriti rakyat Malaysia. Mereka tinggal di koridor Bandaraya Kuala Lumpur. (Jangan ambil secara literal, boleh jadi golongan ini tinggal di bandar besar yang lain).

Jadi, bila ada isu berkaitan hak asasi manusia, kebebasan kehakiman, kebebasan media, statut-statut antarabangsa, reformasi syarikat berkaitan kerajaan, dan lain-lain, merekalah yang orang pertama bangun lantang membantah, menyokong dan berdemo.

Golongan elit bandar ini adalah penentu populariti bakal pemerintah di kawasan urban. Dan hanya ahli politik yang tunduk dan berpemikiran seperti meraka sahajalah yang layak menang di kawasan mereka.

Masalah pada golongan elit bandar dan anak-anak mereka yang bersepah di Twitter ini, mereka tidak memahami naluri majoriti Melayu yang lain, dan berpendapat bahawa mereka membawa suara majoriti Melayu.

Mereka juga menganggap kebolehan berbahasa Inggeris sebagai ukuran kepandaian. Bercakap Melayu ni macam allergic sangat, dan nampak low class. Sebab tu golongan yang perjuangkan semua ni kau akan nampak 24 jam speaking nak nampak “intelektual.”

Sampai level ada seorang influencer ni buat #challenge cakap Bahasa Melayu penuh sepanjang hari dia. Seorang Melayu membuat cabaran bercakap Bahasa Melayu selama 24 jam tanpa perkataan English walaupun SELURUH HIDUPNYA TINGGAL DI MALAYSIA. Ya, itulah golongan dalam bangsar Bubble.

Dan dek kerana mereka ini lantang menyerang segala perkara berkaitan dengan Melayu, dan kebetulan dalam waktu yang sama, mereka sedang menolak kelompok Melayu majoriti menjadi jauh ke kanan dan ke kanan. Dan kebetulan kebanyakan mereka sokong PH, maka tempiasnya kena ke PH.

Di media sosial yang kebanyakan tak dikuasai oleh urban Malay ini, contohnya macam FB, maka PH dikecam oleh majoriti Melayu yang konservatif sebagai membawa ancaman kepada identiti Melayu-Islam di Malaysia.

Korang tahu tak kalau di Twitter, sokongan kepada PH masih tinggi, tapi kalau ke FB, IG dan seumpama dengannya, populariti PH semakin jatuh kerana isu-isu berkaitan dengan Melayu. Tengok Poll dibawah ini yang dibuat oleh sebuah organisasi.

Nampak kan perbezaan besar? Netizen FB yang terdiri daripada Melayu urban yang jijik dengan kelompok BB, Melayu kampung dan pinggiran bandar, sedang menunjukkan respon mereka menolak pemikiran Bangsar Bubble yang tampak menguasai PH buat masa ini. Atau itu yang mereka nampak…

Cuba bawa isu macam consent, LGBTQ, tuduh Melayu pendatang, nak hapuskan UiTM semua bagai, anda akan dikecam oleh mob attack yang anda sendiri tak tahu datang dari mana. Bahkan isu perbincangan di Twitter ni diejak oleh pelbagai meme oleh netizen FB.

Betapa orang Melayu sangat bencikan golongan Bangsar Bubble ni, korang tahu tak yang Najib Razak yang sebelum PRU dulu sama level dibenci di FB macam dia terima kat Twitter, diangkat menjadi hero kat sana? Satu post Najib boleh mencecah sehingga lebih 100K Likes dengan pujian-pujian daripada majoriti Konservatif.

Warga Twitter yang terperangkap dalam bubble tersendiri mesti pelik kenapa Najib yang terpalit dengan isu korupsi tiba-tiba dipuja sedemikian rupa? Sama juga macam Trump di US. Korupsi, rasisme, dan skandal seks menyelubungi batang tubuh Trump. Tetapi kenapa Trump boleh menang?

Tapi sebab Demokrat diselubungi SJW, Libertard, maka masyarakat US menunjukkan penentangan mereka ke atas ideologi yang dianut oleh golongan dalam Bangsar Bubble, atau dikenali di US sebagai Liberal Bubble maka masyarakat US menunjukkan penentangan mereka ke atas ideologi yang dianut oleh golongan BB ini dengan memberi undi mereka ke atas Trump.

Di Malaysia, terutama ketika PH menjadi kerajaan, masyarakat Melayu-Islam yang Konservatif melihat golongan dalam Bangsar Bubble dan suara-suara Liberal menguasai PH. Kemuncak kepada rasa jijik mereka ialah Perhimpunan Anti ICERD. Laporan mengatakan lebih 200 ribu manusia berhimpun di Kuala Lumpur.

Mesti ada masyarakat Twitter yang berasa pelik, mereka tak pernah nampak pun suara Konservatif sebesar ini, tetapi kenapa boleh seramai ini yang turun membantah ICERD? Slogan yang dibawa oleh Melayu majoriti ketika perhimpunan ini semuanya membantah perjuangan golongan dalam Bangsar Bubble di Twitter.

Dekat mana suara anti Monarki kuat berdendang? Twitter. Dekat mana suara perjuangan melawan 153, UiTM, kuat dilaungkan? Twitter. Dekat mana perjuangan angkat LGBT paling harum mewangi? Twitter.

Jadi, ini membuatkan orang Melayu semakin marah, lantas kemarahan mereka diterjemahkan dalam perhimpunan ICERD, menjadikan perhimpunan terbesar pernah menghimpunkan Melayu-Islam dalam sejarah Malaysia.

Bahkan kejatuhan kerajaan PH tempoh hari, disambut dengan gembira di FB atas alasan jatuhnya sebuah kerajaan Liberal, anti-Melayu-Islam, anti raja2 Melayu dan perlembagaan. Tidak seperti di Twitter, populariti Tan Sri Muhyidin memuncak dikalangan Konservatif.

Masyarakat Melayu-Islam majoritinya Konservatif dah tak peduli pada kerajaan pintu belakang, tak peduli pada korupsinya UMNO-BN, atau PAS menjual agama, tapi dek kerana golongan dalam Bangsar Bubble yang terlalu lantang menentang identiti Melayu, agama Islam, raja-raja Melayu.

Mereka melihatnya sebagai ancaman yang lebih besar berbanding isu korupsi, 1MDB dan sebagainya. Selagi PH tak bersihkan identiti mereka dengan golongan dalam Bangsar Bubble yang beraja di Twitter, amat sukar untuk PH mendapatkan kepercayaan Melayu-Islam ini.

Akibatnya, seperti di US apabila rakyat US memilih Trump, Melayu-Islam berpaling kepada BN, PN, Najib, UMNO, Haji Hadi, sebagai bentuk perlawanan mereka ke atas ideologi golongan-golongan Liberal dan SJW di Twitter.

Bila difikirkan semula, tak hairan kenapa PN begitu bersungguh-sungguh mahu PRU dalam waktu terdekat kerana mereka yakin boleh menang kerana suara majoriti Melayu-Islam dibelakang mereka, dek kebencian majoriti kepada SJW dan Bangsar Bubble.


Kenapa Hong Kong Lagi Rebel Dari Macau?

Stanley Ho meninggal dunia pada usia 98 tahun.

Sesiapa yang tahu Macau mesti pernah dengar pasal Ho, pemilik rantaian kasino terbesar di Macau sehingga digelar “The King of Gambling” di Macau.

Tapi bukan Ho yang aku nak cerita. Aku nak cerita pasal Macau.

Macau adalah bekas jajahan Portugis selama 442 tahun, hanya pada tahun 1999 baru ia dipulangkan kepada China. Sama macam Hong Kong yang merupakan bekas jajahan British yang dipulangkan kepada China pada tahun 1997.

Sebab tu Ho menamakan kasino dia sebagai “Casino Lisboa”. Lisboa tu Lisbon, ibu negara Portugal dalam Bahasa Portugis.’

Seperti Melaka, Macau pun ada penduduk Serani berketurunan Portugis, macam isteri pertama Stanley Ho, Clementina Angela Leitão.

Ho pula adalah cicit Yahudi Belanda, Charles Bosman yang bertukar nama jadi “Ho Sze Man”.

Tapi majoriti (90%) orang Macau masih Cina Kantonis.

Kedua-dua Macau dan Hong Kong adalah “Special Administrative Region” yang mempunyai autonomi selepas pulang ke pangkuan China. Ada matawang sendiri (pataca), dewan perundangan tersendiri, dan kerajaan sendiri yang diketuai oleh seorang Ketua Eksekutif.

Tapi berbeza dengan Hong Kong, di Macau jarang berlaku insiden kebangkitan membantah pemerintahan China macam di HK tahun lepas & baru-baru ini. Walaupun dari segi geografi Macau & Hong Kong sangat dekat dan dari segi budaya kedua-dua adalah masyarakat Kantonis.

Pembolehubah (variable) yang kita boleh kenal pasti adalah penjajah yang berbeza: Macau dijajah oleh Portugis manakala Hong Kong dijajah oleh British. Jadi kita boleh buat hipotesis bahawa inilah faktor yang mempengaruhi kedinamikan politik Macau dan Hong Kong.

Portugis bukan penjajah yang cekap. British membangunkan HK menjadi salah satu “Tiger Economies” (atau Four Little Dragons) bersama-sama Korea Selatan, Taiwan & Singapura pada 1970-an. Macau di bawah Portugis pula tak maju mana, bergantung kepada perjudian saja.

Budaya Portugal sendiri pun tak cukup berprestij untuk buat orang Macau rasa “rindu zaman Portugis”. Generasi baru tak minat nak berbahasa Portugis , walaupun Bahasa Portufis masih bertaraf bahasa rasmi.

Mungkin tinggal Portuguese egg tart je warisan Portugis yang masih hidup.’

British pula adalah penjajah yang super cekap. Selain kecekapan dalam mengurus ekonomi, British juga menawan hati penduduk yang dijajah dengan budaya dan bahasa. Selain bahasa ibunda sendiri iaitu Bahasa Kantonis, orang Hong Kong juga suka bertutur dalam Bahasa Inggeris.

Di zaman British, penduduk Hong Kong berpeluang untuk menyambung pelajaran ke universiti British, balik-balik dapat kerja kat syarikat British macam PwC dan HSBC dekat Central (tempat paling up di Hong Kong), jadi middle class.

Tapi bila Hong Kong kembali ke China, orang Hong Kong kena berdepan dengan persaingan orang China (mainlander). Padahal dulu orang Hong Kong maju lebih awal berbanding China. So sedikit sebanyak, orang Hong Kong menaruh “resentment” terhadap China.

Sebab itu, dalam pergolakan Hong Kong sepanjang tahun lepas, dan even sebelum itu, boleh nampak orang mengibarkan bendera British Hong Kong dan bendera UK. Konon “rindu zaman British” lah.

Malah gambar Queen Elizabeth II pun diusung. Di zaman British, orang Hong Kong ada panggilan mesra kepada QE berbunyi “Si Tau Po” (事頭婆) bermaksud “puan tauke”, menunjukkan betapa dekatnya Britain di hati orang Hong Kong.

Pemerintahan British membentuk identiti Hong Kong yang menyumbang kepada konflik antara ia dengan kerajaan pusat China. Macau pulak, tidak mempunyai beban sejarah yang sama, jadi mereka lebih mudah berintegrasi ke dalam China.

Benda ni aku ada cerita dalam Dunia Tanpa Tembok III (DTT3) di mana Bab 33 mengupas tentang Hong Kong dan juga Macau. Nak faham konflik dalam dunia, selain melihat faktor geopolitik, ekonomi, kena lihat juga soal IDENTITI.

Boleh beli DTT III di: https://www.thepatriots.store/store/books/dunia-tanpa-tembok-3/


Amanda Waller – Seni Manipulasi Kata-Kata

Amanda Waller merupakan satu nama yang tidak asing lagi dalam Suicide Squad. Merupakan pengarah agensi kerajaan iaitu A.R.G.U.S dan juga Checkmate. Seorang pakar taktikal dan juga sains politik, beliau menggunakan kelebihan itu untuk menubuhkan Task Force X. Task Force X pada asalnya ditubuhkan untuk kerajaan Amerika, namun Amanda Waller kadangkala memperalat Task Force X untuk kepentingannya sendiri. Artikel ini akan membincangkan seni manipulasi Amanda Waller.

Kebijaksanaan Amanda Waller dalam memanipulasi apa yang ada di sekelilingnya wajar dicontohi. Sebagai contoh, di dalam filem Suicide Squad beliau telah mengumpulkan banduan Belle Reve untuk menubuhkan Task Force X yang diketuai oleh Rick Flag. Dengan menggunakan bom nano yang disuntik pada setiap banduan, Amanda Waller mampu mengugut Task Force X pada bila-bila masa sahaja jika arahannya tidak diikuti.

Situasi ini mirip dengan instafamous yang tular ketika ini. Kadangkala secara tidak sedar mereka mampu memanipulasi haters untuk mencapai apa yang mereka inginkan iaitu populariti. Tidaklah mengatakan semua instafamous adalah sama namun kebanyakan daripada mereka menggunakan modus operandi yang serupa untuk menaikkan hantaran mereka sehingga tular.

Seseorang yang berpengaruh jika dia berbicara sesuatu, kebanyakan netizen akan percaya. Jika tidak diuruskan dengan baik, ditakuti empati akan hilang daripada netizen. Meskipun seseorang itu berpengaruh tidak bermakna dia bagus. Begitu juga sebaliknya.

Berbalik kepada Amanda Waller, meskipun beliau tidak mempunyai kuasa luar biasa seperti Superman namun beliau mampu memanipulasi kerajaan Amerika supaya mempercayainya. Jika ancaman seperti Superman datang ke Bumi, siapa yang mampu mempertahankannya? Seni berkata-kata beliau yang tegas dan mempunyai bukti menyebabkan kerajaan Amerika terpaksa meluluskan Task Force X.

Identiti sebenar Batman juga diketahui oleh Amanda Waller. Namun, Batman tahu jika Amanda Waller mendedahkan identitinya maka rahsia Amanda Waller menubuhkan Task Force X akan terbongkar. Mereka berdua mempunyai teknik memanipulasi antara satu sama lain untuk kepentingan mereka sendiri.

Untuk menjadi hebat dalam memanipulasi memerlukan pergerakan badan dan kata-kata yang mampu meyakinkan seseorang. Perwatakan Amanda Waller menunjukkan bahawa beliau bukan sahaja berbohong tetapi bijak mempengaruhi seseorang untuk mempercayai maklumat yang salah. Bermuka-muka juga merupakan ciri-ciri licik seorang si manipulasi.

Secara keseluruhan, di dalam dunia yang penuh dengan kepuraan-puraan ini, tidak banyak manusia yang menunjukkan sikap sebenar mereka di laman sosial. Kemungkinan juga mereka dalam kalangan rakan-rakan anda menggunakan anda secara tidak sedar. Boleh jadi juga anda sedang memanipulasi kepercayaan anda untuk tidak menyokong penyataan yang ditulis ini. Seni memanipulasi itu halus dan sudah tentu anda juga perlu mempelajarinya dalam kehidupan!


Fiqh Gigi Dan Ramadan

Ramadan merupakan nikmat Allah SWT yang dalamnya tersimpan 1001 rahmat dan kebaikan untuk umat Islam memperbaharui diri menjadi hamba-Nya yang lebih bertakwa. Justeru, sebelum kita sama-sama masuk dalam dakapan bulan Ramadan, alangkah baik sekiranya persiapan awal dilakukan supaya ibadah dalam bulan yang mulia ini dapat sama-sama dilaksanakan dengan sebaiknya.

Oleh sebab itu, tulisan yang serba ringkas ini akan berkongsikan berkenaan tentang fiqh pergigian sewaktu menjalani ibadah puasa dalam bulan Ramadan.

1. Ada sisa makanan terselit sewaktu solat. Sah atau tak solat tersebut?

Jawapan :
Sah dan tidak batal solat selagi makanan tidak ditelan. Makan dengan sengaja sama ada banyak/sikit akan membatalkan solat. Imam an-Nawawi dalam kitabnya al-Majmuk menuliskan bahawa,

“Solat akan terbatal jika menelan makanan yang terselit di celah gigi dengan sengaja tetapi tidak batal sekiranya tidak sengaja menelan air liur yang bercampur dengan lebihan makanan”.

Menurut kitab Sabil al-Muhtadin juga, antara perkara yang dapat membatalkan solat seseorang ialah makan atau minum dengan sengaja sama ada banyak atau sedikit. Kenyataan ini bermakna sekiranya seseorang itu menelan sisa makanan di celahan giginya dengan sengaja, maka solatnya akan terbatal.

Justeru, apakah yang harus dilakukan oleh seseorang sekiranya situasi ini terjadi? Maka, para ulama di sini menyarankan supaya disapu pada hujung serban atau kain yang boleh menghilangkan sisa makanan tersebut. perbuatan ini merupakan langkah yang lebih sopan untuk membuang sisa makanan tanpa perlu membatalkan solat.

Sebab itulah sunah Nabi Muhammad SAW bersiwak sebelum solat jangan dipandang enteng. Tindakan Junjungan Besar Nabi Muhammad SAW bersiwak sebelum mendirikan solat merupakan pesanan kepada umat Islam supaya bukan sahaja menjaga kesihatan mulut, bahkan aspek ibadah juga amatlah dititikberatkan penjagaannya. Kita juga digalakkan supaya menggunakan benang flos untuk membersihkan sisa-sisa makanan di celahan gigi yang tidak dapat dibersihkan oleh berus gigi biasa.

2. Batal puasa tak kalau gosok gigi pada siang hari di bulan Ramadan?

Jawapan :

Ada khilaf dalam kalangan ulama’ dalam perihal ini. Sebahagian ulama’ Syafi’e dan Hambali memakruhkan bersiwak bagi mereka yang berpuasa setelah lewat waktu tengah hari sama ada menggunakan siwak kering atau basah. Ini seiring dengan hadis Abu Hurairah RA daripada Nabi Muhammad SAW,

“Demi Tuhan yang Muhammad dalam kekuasaan-Nya, sungguh bau mulut orang yang berpuasa lebih harum di sisi Allah SWT di Hari Kiamat kelak berbanding bau minyak kasturi”.

(Muslim)

Para ulama Hanafi dan Maliki berpendapat bahawa dibenarkan seseorang yang berpuasa bersiwak pada siang hari sama ada lewat tengah hari atau tidak berdasarkan hadis Abdullah ibn Rabi’ah daripada bapanya berkata,

“Aku pernah melihat Nabi Muhammad SAW bersiwak beberapa kali hingga tak dapat ku kira banyaknya meskipun saat itu Baginda sedang berpuasa”.

(Ahmad & at-Tirmidzi).

Pendapat yang rajih adalah tidak dimakruhkan gosok gigi sewaktu berpuasa dengan syarat tidak ada sesuatu daripada air, darah atau lain-lain yang tertelan dan masuk ke dalam perut.

3. Batalkah puasa kalau gosok gigi guna ubat gigi biasa atau yang ada ekstrak kayu sugi?

Jawapan :
Tidak batal dan sah puasanya malah digalakkan kerana kayu miswak merupakan sunah yang diwariskan oleh Junjungan Besar Nabi Muhammad SAW.

4. Batalkah puasa kalau berkumur dengan ubat kumur (mouthwash) semasa puasa?

Jawapan :
Harus hukumnya. Berkumur dibolehkan selagi tidak berlebihan. Puasa sah dan tak batal selagi bahan ubat kumur halal dan tidak ditelan. Jikalau tertelan juga? Maka seseorang itu perlulah membatalkan puasanya dan wajib menggantikannya pada hari yang mendatang.

5. Boleh tak buka puasa kalau mengalami sakit gigi yang amat sangat?

Jawapan :

Dibolehkan dan diharuskan berbuka puasa jika kesakitan itu memudaratkan (Syeikh Yusuf al-Qaradhawi). Ini berdasarkan firman Allah SWT yang mafhumnya,

“Beberapa hari yang ditentukan itu ialah bulan Ramadan, bulan yang dalamnya diturunkan (permulaan) al-Quran sebagai petunjuk bagi manusia dan penjelasan-penjelasan mengenai petunjuk itu dan pembeza antara yang hak dan yang batil. Disebabkan itu, barangsiapa antara kamu hadir (di negeri tempat tinggalnya) pada bulan itu, maka ia hendaklah berpuasa pada bulan itu, dan sesiapa yang sakit atau dalam perjalanan (lalu ia berbuka), maka wajiblah baginya berpuasa sebanyak hari-hari yang ditinggalkannya itu pada hari-hari yang lain. Allah SWT menghendaki kemudahan bagimu dan tidak menghendaki kesukaran bagimu.”
(al-Baqarah, 185)

Menurut nas dan ijmak, dibolehkan berbuka puasa bagi orang sakit kerana jika dia meneruskan puasanya, maka penyakit itu akan bertambah parah lalu memudaratkannya sehingga dia tidak dapat melakukan aktiviti harian yang biasa dilakukan.

6. Boleh atau tidak berbuka puasa kalau gusi bengkak tapi gigi tak sakit?

Jawapan :

Tidak boleh jika bengkak gusinya kecil setempat dan tidak memudaratkan. Bengkak gusi boleh juga berpunca daripada gigi, gusi, tisu lembut atau tulang rahang. Nanah (abscess) yang menyebabkan gusi bengkak boleh dirawat dengan kaedah ‘drainage’ dan ini tidak membatalkan puasa jika prosedur ini tidak melibatkan bahagian mulut sampai ke kerongkong.

Rawatan bagi gusi yang bengkak juga boleh dilaksanakan melalui pemberian ubat antibiotik. Pilihan kadar pemakanan ubat antibiotik atau ubat tahan sakit setiap 12 jam sehari (dua kali sehari) merupakan tindakan yang prihatin dalam menghormati seseorang yang sedang menjalani ibadah puasa.

7. Batalkah puasa sekiranya menjalani rawatan seperti scaling, tampalan, rawatan akar atau cabutan dan tertelan air liur yang bercampur dengan air cucian gigi?

Jawapan :
Semua rawatan yang disebutkan di atas hukumnya adalah makruh dijalankan sewaktu berpuasa di siang hari. Puasa akan terbatal sekiranya tertelan darah dan bahan rawatan bercampur air liur. Sekiranya rawatan dapat ditangguhkan ke waktu malam, maka itu adalah lebih afdhal.

Namun, jika penangguhan boleh mengundang kepada kemudaratan seperti sakit yang melampau maka diharuskan untuk merawatnya dengan syarat semasa rawatan dilakukan, pesakit tidak menelan atau meminum campuran air rawatan.

Sekiranya dia minum dengan sengaja maka puasanya terbatal. Sekiranya dia tidak dapat menahan diri, maka diharuskan untuk berbuka puasa atas dasar darurat atau sakit. Dari segi perubatan pergigian pula, terdapat banyak cara untuk seseorang pengamal pergigian melakukan ikhtiar bagi membantu pesakit tidak terterlan air liur yang bercampur dengan air cucian.

Semasa rawatan scaling misalnya, campuran air cucian akan disedut keluar oleh alat penyedut air liur berkuasa tinggi (high volume suction) agar pesakit tidak menelan air tersebut. Alat ini juga digunakan semasa rawatan pergigian yang lain seperti tampalan gigi. Langkah lain yang dapat dilakukan oleh seorang pengamal pergigian adalah menggunakan empangan getah (rubber dam) semasa memberikan rawatan tampalan atau rawatan akar.

Empangan getah ialah kepingan getah tipis yang digunakan semasa rawatan pergigian bertujuan untuk mengasingkan gigi yang dirawat daripada kontaminasi campuran air liur, darah dan juga termasuk air pancutan peralatan pergigian dan bahan-bahan rawatan yang lain. Empangan ini juga bertindak sebagai tempat takungan untuk menadah air campuran tersebut agar dapat disedut keluar oleh alat penyedut air liur berkuasa tinggi.

8. Batalkah puasa sekiranya rawatan pergigian disertai dengan bius setempat (local anesthesia)?

Jawapan :

Puasa sah dan tidak batal kerana tusukan jarum pembiusan adalah pada tisu dan tidak melibatkan kemasukan bahan ke dalam mana-mana ruang rongga.

9. Batalkah puasa jika terpaksa menjalani pembedahan kecil pergigian (minor surgery)?

Jawapan :

Tidak batal melainkan pesakit tertelan darah dan bahan rawatan berserta air liur. Tetapi perlu diingatkan bahawa biasanya selepas pembedahan, pesakit perlu mengambil ubat untuk menahan sakit. Justeru, perancangan teliti perlulah dilaksanakan supaya prosedur pembedahan dapat dilakukan pada waktu lewat petang atau hampir berbuka puasa.

10. Batalkah puasa kalau menjalani rawatan pembedahan mulut menggunakan bius am (general anesthesia)?

Jawapan :

Batal kerana sewaktu bius dijalankan, tiub endotrakeal untuk pernafasan akan dimasukkan ke dalam rongga mulut atau hidung pesakit.

11. Batalkah puasa jika menerima rawatan pergigian dengan menggunakan gas nitrous oksida sebagai pelalian untuk mengurangkan kesakitan?

Jawapan :

Tidak batal dan puasa sah kerana kegunaan gas nitrous oksida (laughing gas) adalah bertujuan untuk mengurangkan kesakitan. Gas ini juga akan membuat pesakit menjadi khayal serta berada dalam keadaan separuh sedar.

Malahan, tiada apa-apa barang yang dimasukkan ke dalam rongga kecuali gas sahaja. Isu mengenai batal kerana hilang kewarasan yang membatalkan puasa tidak timbul kerana rawatan pergigian ini biasanya akan mengambil masa yang singkat iaitu kurang daripada dua jam. Seperti orang yang terkena sawan (epileptic fit) puasanya juga tak terbatal.

RUJUKAN

1. Dr. Wan Noorina, Dr. Nik Salida Suhaila, Dr. Wan Abdul Fattah (2015). Tanyalah Pakar Tentang Fiqh Dental. Kuala Lumpur : Telaga Biru.

Berserta artikel ini, dilampirkan sekali panduan untuk para pembaca yang budiman sekalian mendapatkan rawatan pergigian sempena Perintah Kawalan Pergerakan (PKP) sekarang yang diambil daripada Kementerian Kesihatan Malaysia (KKM) sendiri.


Zon Mati Teluk Mexico

Selalunya apabila
kita memikirkan tentang laut, kita pasti akan terbayangkan ikan, rumpai dan
batu karang yang menghiasi samudera. Kalau laut tu tak mempunyai hidupan
langsung, kita akan terbayangkan Laut M4ti di Jordan. Disebabkan kandungan
garam yang terlampau tinggi, tiada sebarang hidupan pun yang mampu hidup di
situ, melainkan bakteria halophile (pencinta garam) dan arkea.

Walau
bagaimanapun, ada juga laut yang sekalipun kandungan garamnya adalah selamat,
ia juga tak mampu menampung hidupan. Kawasan ini selalunya dipanggil sebagai
zon m4ti lautan dan antara contoh terkenal zon tersebut terletak di Teluk
Mexico. Bukan setakat tiada hidupan, malah kalau ikan juga akan m4ti kalau berenang
ke dalam zon itu.

Jadi, apa itu zon m4ti
laut? Kenapa hidupan susah nak hidup di situ? Jawapannya ialah dua – algae dan
oksigen.

Untuk menyuburkan
pokok dan tanaman, para petani dan pekebun akan menggunakan baja bagi
membekalkan zat fosfat dan nitrogen kepada tanah. Dengan ini, tanaman mampu
membesar dengan bagus. Namun, ia juga boleh membawa kepada keburukan yang lain.
Nutrient baja ini mampu melarutresap ke dalam tanah dan seterusnya sungai
melalui air bawah tanah. Sungai tersebut pula akan membawa air baja ini ke laut
dan memenuhi air di situ dengan zat nutrient. Bagi kes Teluk Mexico, sungai
tersebut ialah sunga Mississipi.

Ya, benar. Laut
tak mempunyai pokok jadi sepatutnya lebihan zat ni tak memberi kesanlah kan?
Malangnya, di laut kita mempunyai hidupan halus bernama plankton seperti
bakteria dan algae yang memakan air baja tersebut sebagai sumber makanan.

Hal ini seterusnya
mencetuskan fenomena yang dipanggil sebagai blum alga (algal bloom). Selalunya,
kawasan yang terkesan dengan blum ini akan berubah warna menjadi merah, hijau
atau kuning. Bergantung kepada jenis alga apa yang berada di situ.

Disebabkan
lambakan makanan, populasi alga meningkat berkali ganda hingga mampu meliputi
sejumlah besar permukaan laut. Lama kelamaan, mereka akan m4ti dan tenggelam ke
dalam laut sebagai sisa organik.

Bermula daripada
sinilah zon m4ti mula tercipta. Sebagaimana bangkai yang mereput, sisa organik
ini juga akan melalui proses reputan. Untuk menjalankan proses reputan,
bakteria memerlukan oksigen dalam menguraikan sisa tersebut. Oleh itu,
kandungan oksigen dalam kawasan laut itu mula menurun hinggalah ia mencapai
tahap yang membimbangkan. Akhirnya, kadar oksigen menjadi sangat kurang hingga
menyebabkan apa apa hidupan yang hidup di situ m4ti kelemasan. Disebabkan
itulah di lantai zon m4ti, kita akan banyak menemukan hidupan m4ti yang
terdampar di situ.

Dalam kebanyakan
kes, proses kejadian zon m4ti yang dipanggil eutrofikasi ini adalah normal dan
mampu dipulihkan melalui peralihan cuaca seperti ribut dan kemasukan musim
luruh. Cuaca dan musim ini akan membolak balikkan air laut seperti air sirap
yang dikacau. Air beroksigen akan bercampur masuk ke dalam kawasan kurang
oksigen dan seterusnya menyebabkan ekosistem kembali terkawal. Namun, proses
eutrofikasi yang tak terkawal mampu mencetuskan zon m4ti yang sukar untuk
dipulihkan seperti zon m4ti Teluk Mexico.

Sebagai selingan,
blum alga di sungai juga adalah merbahaya kepada manusia. Walau pun kita tak
terkesan dengan air yang kurang oksigen, tapi ada sesetengah spesis alga
menghasilkan racun sebagai bahan metabolit. Sekiranya ada kes orang m4ti sebab
mandi sungai yang ada blum alga, selalunya sebab benda inilah.

RUJUKAN:

David W.
Schindler; John R. Vallentyne (2008). The Algal Bowl: Overfertilization of
the World’s Freshwaters and Estuaries. Edmonton, Alberta: University of
Alberta Press. ISBN 978-0888644848.

Diaz, R. J.;
Rosenberg, R. (15 August 2008). “Spreading Dead Zones and Consequences for
Marine Ecosystems”. Science. 321 (5891): 926–929.
Bibcode:2008Sci…321..926D. doi:10.1126/science.1156401. PMID 18703733.

Helmenstine, Anne
Marie (May 10, 2018). “What You Need to Know About Dead Zones in the
Ocean”. ThoughtCo.


Kenapa Starbuck Gagal Di Vietnam?

Sejak kopi ditemui di Ethiopia, minuman tersebut terus menjadi terkenal sehingga ke hari ini. Malah ada beberapa negara menjadikan kopi sebagai minuman utama mereka.

Bermula dari situ semakin banyak syarikat berasaskan kopi berjaya ditubuh dan salah-satunya adalah Starbucks.

Sebagai pemain utama dalam pasaran kopi, Starbucks senantiasa mendapat permintaan tinggi di mana-mana negara yang miliki cawangan mereka.

Dengan rasa yang premium dan mengalaman mengasyikkan, Starbucks terus menjadi pilihan kebanyakkan orang untuk menikmati kopi.

Apa yang peliknya, Starbucks hampir gagal di Vietnam. Lelaki Vietnam tak suka belanja makwe mereka Starbuck ke?

Jadi kenapa Starbucks gagal di sana?

Orang Vietnam memang sangat sukakan kopi pekat dan likat yang dibuat menggunakan biji robusta. Starbucks pula lebih gemar gunakan biji arabica.

Bagi orang Vietnam, kopi Starbucks belum cukup ampuh untuk berikan mereka tenaga kerana kandungan kafein kurang.

Berlainan pula dengan kopi ais Vietnam yang miliki kandungan kafein agak tinggi dan sangat menepati cita rasa mereka.

Sejak kopi diperkenalkan oleh Perancis pada ke-19, Vietnam terus menjadikan kopi sebagai antara komoditi utama mereka.

Buktinya hari ini, Vietnam menjadi pengeluar kedua terbesar dunia dengan kira-kira 1,650,000 tan metrik kopi berjaya dihasilkan.

Apa kaitanya?

Penjual kopi Vietnam tidak perlu mengimport kopi dari luar kerana mereka sendiri miliki lambakan hasil. Jadi biji kopi boleh didapati dengan harga cukup murah lantas boleh dijual secara berpatutan.

Starbucks pula guna kopi import dan dijual dengan harga tak masuk akal.

Masalah utama Starbuck adalah hanya kenali diri tetapi tidak kenali pelanggan. Starbucks hanya hadkan menunya kepada flat white dan latte sahaja.

Padahal, kopi Vietnam ini boleh tahan dia punya unik dan salah satunya adalah kopi telur. Terdapat juga beberapa jenis kopi yang dicampur yogurt dan buah-buahan.

Inilah yang Starbuck gagal buat iaitu mengadaptasi variasi kopi Vietnam dalam menu mereka.

Pelanggan pun merasa sia-sia pergi ke Starbuck kerana hanya dihidangkan kopi bernuansa Amerika sahaja.

Starbucks sebenarnya agak baru di Vietnam kerana sebelum ini, negara tersebut mengharamkan syarikat daripada USA membuka cawangan sehingga tahun 1995.

Selepas itu barulah Vietnam membenarkan beberapa syarikat USA membuka cawangan dan antaranya adalah Starbucks.

Ketika Starbucks masuk ke Vietnam, mereka terkejut kerana perlu bersaing dengan ribuan peniagan kopi tempatan.

Di tambah pula hampir 80% pasaran restoran di Vietnam dikuasai oleh peniaga tempatan. Paling perit sekali adalah peniaga tempatan menawarkan harga yang cukup murah.

Macam mana nak selesaikan masalah ini?

Syarikat-syarikat luar yang nak masuk Vietnam perlu selaraskan harga makanan/minuman menghampiri peniaga tempatan.

Jika masih lagi nak kekal dengan harga mahal, bersiap sedialah untuk lingkup.

Biarpun harga kopi di Starbucks agak mahal berbanding peniaga tempatan, pelanggan Vietnam masih lagi mengunjungi restoran itu.

Namun bezanya, Starbucks tidak menjadi tempat lepak ataupun bermesyuarat secara santai seperti negara-negara lain.

Orang Vietnam hanya datang ke Starbuck jika ada sambutan hari jadi ataupun majlis-majlis penting. Konsepnya sama seperti kita menikmati KFC pada awal era 2000-an dulu.

Senang cerita, orang Vietnam tidak akan pergi ke Starbucks hanya untuk menikmati kopi semata-mata.

RUJUKAN:

Saini, L. (2020, Januari 10). Why Starbucks is failing in Vietnam. Better Marketing. Dipetik daripada https://bettermarketing.pub/why-starbucks-is-failing-in-vietnam-e77a87c3eccb


Mampu Ke Orang Melayu Selamatkan Al-Aqsa?

Orang Melayu kalau berimpian nak selamatkan Al-Aqsa, benda pertama korang mahirkan ialah kuasai balik teknologi. Nak kuasai teknologi, korang kena bukak hati korang belajar balik dengan bangsa-bangsa yang dah tinggalkan kita.

Jangan berteori konspirasi dengan kemajuan teknologi US, China, Russia dan negara-negara lain. Dulu umat Islam berjaya kuasai teknologi dan sains ni dengan belajar dari manuskrip Yunani, Rom, India, China sampai akhirnya menguasai dunia. Jadi, kenapa kita tak nak ulang balik? Tak salah untuk belajar balik macam kita belajar dulu dari Yunani dan Rom, dari India dan China sampai kita sendiri kuasai ilmu tersebut.

Kita mampu kuasai sekarang? Tak mampu. Buku dalam Bahasa Melayu tulis pasal Islamic Golden Age masa permulaan Umaiyyah sampai ke Sultan Suilaiman The Magnificent di Uthmaniyah pun takde dalam bahasa Melayu! Padahal kita nak belajar ni daripada generasi terdahulu, kau rasa mampu ke kita capai? Ini membuktikan bahawa tamadun kita sangat miskin tradisi ilmu!

Selagi umat Melayu masih skeptik, menolak nak belajar sains dan teknologi, merendahkan ilmu fardu kifayah seperti falsafah, sejarah, matematik, dan seumpama dengannya, selagi mereka tenggelam dalam teori konspirasi, selagi itu jangan bermimpi nak tawan Al-Aqsa.

Lepas dah kuasai teknologi, mampu bina sendiri pesawat pejuang kita, dah mampu untuk bina peluru berpandu kita, dah mampu untuk bina robot-robot kita, dah mampu untuk bina nuklear kita sendiri, dah cukup ke? Tak… tak cukup. Apa guna ada ilmu, kalau kita merempat ekonomi, kita tak mampu nak makan dalam negara kita?

Lepas tu, kenalah kuasai Ekonomi. Sebab kalau nak tawan Al-Aqsa tu balik, kau kena pastikan yang mampu tahan embargo daripada negara-negara sekutu. Ekonomi negara kau mampu bertahan ke kalau kena boikot? Jangan cakap pasal nak lawan ekonomi dengan negara luar, dalam negara kita pun, orang Melayu masih belum mampu kuasai ekonomi negara mereka sendiri.

Food security negara kita macam mana? Mampu kita duduk dalam kepungan untuk bertahun-tahun? Padi kita cukup ke nak belanja perut 30 juta populasi? Lembu ayam kita semua cukup ke? Atau semua dah ready nak makan pasir ke? Kalau food security kita pun kita tak mampu nak capai, dengan masih import padi dari Thailand, lembu daripada India, Ayam dari sudut lain dunia, jangan haraplah kita mampu rampas Al-Aqsa.

Lepas tu macam mana kemahiran geopolitik kau? Macam mana kemahiran diplomasi kau? Dah cukup power ke permainan geopolitik kau nak dapatkan sokongan dari negara-negara lain? Kau mampu yakinkan negara-negara lain untuk berpihak kepada kau? Sebab nak langgar Israel ni, yang ada kuasa-kuasa besar dunia belakang dia bukan kerja senang. Orang suruh belajar geopolitik, kau pilih nak hadam teori konspirasi.

Dulu, kerana wanita muslim dicabul auratnya oleh Yahudi di Madinah, umat Islam gerakkan ketumbukan tentera yang terus menghalau Yahudi di Madinah, menghalau mereka keluar.

Dulu, kerana seorang wanita yang diganggu oleh pemuda-pemuda Kristian Byzantine di Amorium, maka wanita tersebut berteriak memanggil nama Khalifah Al-Mutasim yang jauh beribu batu di Baghdad.

“Di mana kamu wahai Al-Mutassim? Di mana kamu wahai Al-Mutasim?”

Mendengar khabar namanya dilaungkan oleh wanita tersebut, terus Al-Mutasim membawa 100, 000 orang tentera Islam menuju ke Amorium, salah sebuah kota terutuh Byzantine.

Sampai sahaja di kota tersebut, habis dibakar Amorium menjadi abu sebagai amaran kepada Byzantine bahawa maruah seorang wanita dalam agama ini bukanlah sebarang pertaruhan. Itu dulu, ketika umat Islam menguasai ekonomi, menguasai ilmu, menguasai geopolitik dunia.

Lantaran hari ini, betapa lemahnya kita, seorang Imam menjerit memanggil mana Salahuddin hari ini untuk selamatkan mereka di Al-Aqsa, tiada seorang pun pemimpin Islam yang mampu menyahutnya.
Padahal kita jumlahnya mencecah lebih 1 billion nyawa, berganda-ganda lagi ramai dari umat Islam sebelum ini, tetapi kerana kita dah terlalu ketinggalan dari segala sudut, maka malapetaka ini akan terus menghantui kita.

Kepada kalian yang membaca artikel ini, selain kita panjatkan doa kepada ALLAH, tataplah kesengsaan yang dihadapi oleh umat Islam di Palestine itu, dengan satu tekad. Ada anak-anak kan? Bakal memiliki sebuah keluarga?

Maka tanamkan rasa cinta mereka pada ilmu. Tanamkan rasa sayang mereka pada buku. Tanamkan rasa asyik mereka pada pengetahuan.

Kita mungkin dah terlambat, tapi dari anak-anak kita, manalah tahu akan lahir para diplomator hebat yang tahu selok belok geopolitik dunia yang bakal membantu umat Islam kelak?

Akan lahir dari anak-anak kita, para saintis hebat yang mampu mencipta roket, senjata-senjata yang akan digunakan oleh para umat Islam demi perjuangan mereka kelak?

Akan lahir dari anak-anak kita, jeneral tentera akalnya setanding Khalid dan Al-Fateh merencanakan strategi ampuh suatu hari nanti?

Akan lahir dari anak-anak kita, economist hebat yang akan memberi buah fikir membangunkan ekonomi umat Islam menjadi gergasi semula untuk senang mereka kuasa dunia?

Akan lahir dari anak-anak kita, para ulama hebat yang mampu membangunkan para serigala dalam jiwa kita yang dah lama tidur, menjadikan kita sekental pejuang Badar?

Akan lahir dari anak-anak kita, pemimpin-pemimpin hebat yang mampu gerakkan pembangunan negara Islam persis kebangkitan negara lain yang dulu lagi ketinggalan berbanding kita?

Macam aku cakap, kita mungkin dah terlambat, tapi tidak anak-anak kita. Hanya ilmu sahaja yang mampu bawa kita keluar dari kemelut ini.


Falsafah Gaara: Adakah Kita Bebas Membuat Pilihan Hidup?

Gaara telah menjadi mangsa penindasan dan penyisihan oleh ayahnya sejak dia berada di dalam kandungan ibunya lagi, iaitu Gaara terpaksa menanggung beban sebagai tuan kepada Shukaku. Dia mahu membesar menjadi seorang kanak-kanak normal. Cuba terbuka dan mahu merapatkan hubungan dengan masyarakat kampungnya, tetapi hasilnya Gaara ditakuti dan dijauhi. Sampai satu masa, Rasa (Ayah Gaara) merancang pembunuhan ke atas Gaara, tetapi gagal sehinggalah Gaara menjadi seorang yang bengis dan kejam.
.
Sekali sekala Gaara dipengaruhi oleh Shukaku yang untuk melakukan sesuatu. Kadangkala memang tindakannya dipengaruhi oleh Shukaku yang hanya Gaara mendengarinya. Tambahan pula sifat Shukaku yang secocok dengan sifat Gaara pada masa itu. Setelah bertemu dengan Naruto, segalanya berubah dan Gaara menjadi Naruto Kedua dalam siri anime itu. Ceh.

Sebelum pergi lebih lanjut. Apa yang aku nak bawa di sini adalah apa yang ahli falsafah dbincangkan berkenaan ‘Free Will’. Jadi, memang aku tak mahu sentuh apa-apa fasal agama, terutamanya Islam. Jadi, segalanya falsafah di sini. Aku sekular ke ni? Hmmm
.
1. Libertarianism

Libertarianism sinonim dengan konsep Free Will telah dibincangkan sejak zaman Tamadun Yunani lagi. Aristotle dan Epictetus menyatakan tiada apa yang menghalang kita daripada membuat pilihan. Jadi, secara umumnya idea ini menyatakan kita tidak terikat dengan apa-apa dalam melakukan apa-apa tindakan dalam hidup kita.

Kita mahu makan nasi goreng sebab memang kita mahu makan benda itu dan kita mampu memakannya. Kita mahu ke sekolah sebab kita mahu ke sekolah dan ianya semua pilihan kita tanpa terikat dengan apa-apa pun.

Libertarianism mengasaskan dua perkara yang dalam membentuk idea mereka, iaitu punca peristiwa (event causation) dan ajen punca (agent causation). Event causation menyatakan apa-apa kejadian fizikal (realiti) yang berlaku di dunia tidak akan berlaku tanpa kejadian fizikal yang sebelumnya. Contohnya, Gaara tak akan disisihkan kalau ayahnya tidak masukkan Shukaku ke tubuhnya. Yashamaru tidak akan mati kalau Rasa tidak mengarahkannya untuk membunuh Gaara. Libertarian menyatakan kejadian fizikal itu memang bersifat deterministik.
.
Agent causation pula menyatakan segala rantaian peristiwa fizikal yang berlaku tadi adalah hasil daripada minda dan kehendak. Shukaku berada dalam tubuh Gaara adalah kehendak Rasa sendiri dan itu pilihannya. Gaara mahu menjadi seorang yang kejam kerana itu pilhannya setelah disisihkan oleh masyarakat dan keluarganya.
.
Tetapi ahli falsafah yang lain melihat hujah itu tidak cukup kukuh untuk menegakkan konsep ‘Free Will’.

2. Determinism

Falsafah ini pula adalah yang paling kuat menentang konsep Free Will. Determinisim menyatakan, apa yang kita lakukan mempunyai faktor sebelumnya yang membuatkan kita melakukan perkara tersebut, termasuklah faktor dalaman. Sebarang faktor yang membuatkan kita melakukan pilihan menunjukkan kita tidak mempunyai sebarang kebebasan memilih.

Determinisim berhujah, apakah yang membuatkan seseorang itu memilih suatu pilihan itu daripada banyak-banyak pilihan yang lain? Apakah yang membuatkan Rasa (ayah Gaara) membuat pilihan untuk memasukkan Shukaku ke dalam tubuh Gaara? Apakah yang membuatkan Gaara membuat pilihan untuk berubah daripada banyak-banyak pilihan lain?
.
Faktor yang mempengaruhi keputusan dan pilihan itu menjadikan manusia tidak mempunyai kebebasan memilih bagi determinism. Rasa memilih Gaara sebab Temari dan Kankuro tidak sesuai untuk memiliki Shukaku. Gaara membuat pilihan untuk berubah menjadi seorang yang kejam kerana dia disisihkan. Pilihan-pilihan yang dibuat oleh Rasa dan Gaara ini mempunyai faktor sebelumnya yang membuatkan mereka membuat pilihan sedemikian.

Ahli falsafah Perancis, Baron D’Holbach menyatakan tiada sebarang tindakan kita yang bebas, malah segalanya yang berlaku adalah hasil daripada rantaian peristiwa yang tak pernah putus. Shukaku muncul hasil daripada konflik Kaguya dan anak-anaknya. Kampung Angin memiliki Shukaku hasil pembahagian dalam mesyuarat pertama semua kage. Sehinggalah Shukaku terjebak dalam hidup Gaara. Gaara mungkin pernah terfikir bagus sekiranya Shukaku tidak pernah wujud. Maka, apa yang berlaku pada Rasa dan Gaara adalah hasil daripada peristiwa lepas yang tidak pernah putus rantaiannya.
.
Malah Gaara membuat pilihan menjadi baik pun selepas kena basuh dengan Naruto. Maksudnya pilihan dia sendiri pun bersebab yang kelihatannya menurut Determinisim tidak bebas.

3. Compatibilism

Sekiranya Gaara tidak mempunyai Shukaku, kemungkinan Gaara akan membesar seperti Temari dan Kankuro. Menjadi seorang baik dan tidak ditindas. Kalau ikutkan itulah lumrahnya. Tetapi perubahan Gaara ketika Yashamaru cuba untuk membunuhnya, mungkin mempunyai implikasi daripada pengaruh Shukaku yang bersifat bengis dan kejam.

Aku teringat sebuah filem yang berjudul ‘Identity’ yang menayangkan seorang pesakit yang mengalami masalah split personaliti. Personalitinya ada 9 orang dan salah seorangnya adalah pembunuh. Apabila dia menjadi personaliti pembunuh tersebut, dia akan melakukan pembunuhan.

Jadi apa yang berlaku pada lelaki yang mempunyai masalah mental ini adalah ‘Free Will’ ataupun sesuatu yang bersebab (kerana mempunyai masalah split personaliti)? Apakah perubahan Gaara menjadi seorang kejam adalah hasil daripada pilihannya ataupun sebab masalah mentalnya (pengaruh Shukaku)?

Macam mana kita nak menghukum dan mendakwa lelaki yang mempunyai masalah split personaliti itu?

Di sinilah munculnya compatibilism yang cuba menyeimbangkan antara determinism dan libertarianism. Compatibilism masih menganggap perkara yang berlaku sebagai bentuk yang telah ditentukan dan tidak bebas. Tetapi sekiranya ketentuan itu berlaku hasil daripada pilihan atau dari dalam diri kita, ia masih dianggap sebagai ‘Free Will’ dan bebas membuat pilihan.

Dalam kes orang sakit mental tadi, kita tak boleh nak salahkan untuk perkara yang dia tak boleh dikawal. Sebenarnya banyak kes lain selain masalah mental ini seperti ketumbuhan yang mempengaruhi tindakan.

Ahli Falsafah kontemporari, Patricia Churchland menyatakan, dalam kes macam ini, kita hanyalah mampu mengawal untuk perkara yang kita boleh kawal. Menanyakan adakah kita bebas membuat pilihan adalah tidak relevan. Sepatutnya soalan yang ditanya adalah, berapa banyak perkara yang dapat kita kawal? Semakin banyak perkara yang kita dapat kawal, maka semakin beratlah tanggungjawab kita.

Jadi, adakah kita bebas membuat pilihan?